sagorsarker/bangla-wikipedia huggingface dataset:
মনোয়ারা ইসলাম

অধ্যাপক মনোয়ারা ইসলাম (জন্ম: ১৯৩৬) হলেন একজন বাংলাদেশী অধ্যাপক ও সাহিত্যিক। তিনি বিভিন্ন শিক্ষা প্রতিষ্ঠানে অধ্যাপনা করার পাশাপাশি ভাষা আন্দোলনে সরাসরি যুক্ত ছিলেন। ভাষা আন্দোলনে অনন্য অবদানের জন্য ২০১৯ সালে তিনি একুশে পদক লাভ করেন।
মনোয়ারা ১৯৩৬ সালে তদাননীত ব্রিটিশ ভারতের বেঙ্গল প্রেসিডেন্সির (বর্তমানঃ বাংলাদেশ) খুলনার মির্জা পরিবারে জন্মগ্রহণ করেন। তার পিতা ছিলেন তৎকালীন ব্রিটিশ সরকারের ডেপুটি ম্যাজিস্ট্রেট। তার দুই পুত্র ও এক কন্যা সন্তান রয়েছে।
তিনি ছিলেন ইডেন কলেজের ছাত্রী। ঢাকা বিশ্ববিদ্যালয় থেকে বাংলায় স্নাতকোত্তর ডিগ্রি ছাড়াও তিনি বি.এড ও এম.এড ডিগ্রি অর্জন করেছেন।
মনোয়ারার কর্মজীবন শুরু হয় ১৯৫৭ সালে মুন্সীগঞ্জ উচ্চ বালিকা বিদ্যালয়ের প্রধান শিক্ষক হিসেবে এবং পরবর্তীতে যোগ দেন আজিমপুর উচ্চ বালিকা বিদ্যালয়ে। এরপর তিনি ইডেন কলেজ আর হোম ইকোনমিক্স কলেজেও দীর্ঘকাল অধ্যাপনা করেন।
২০১৯ সালের ৪ জানুয়ারি অধ্যাপক মনোয়ারা ইসলামের লেখা কবিতা, প্রবন্ধ ও ভ্রমণকাহিনীর সংকলন "অপেক্ষমাণ আমি সময়ের দ্বারে" প্রকাশিত হয় কথাপ্রকাশ প্রকাশনী থেকে।
তিনি ভাষা আন্দোলনে অনন্য অবদানের স্বীকৃতি স্বরূপ ২০১৯ সালে একুশে পদক লাভ করেন।
কণিকা মজুমদার

কণিকা মজুমদার বাংলা চলচ্চিত্র জগতের তথা টলিউডের স্বর্ণযুগের অন্যতম বিখ্যাত ব্যক্তিত্বময়ী অভিনেত্রী। তার ব্যক্তিত্বই সত্যজিৎ রায়ের বিখ্যাত চলচ্চিত্র তিন কন্যার "মণিহারা" গল্পের "মণিমালিকার" ভূমিকায় অভিনয়ের পথ সুগম করে দেয়। তিনি বাংলা চলচ্চিত্রের প্রবাদপ্রতীম অভিনেতা উত্তম কুমারের পছন্দের অভিনেত্রীও ছিলেন। মণিমালিকার ভূমিকায় তার অভিনয় তাকে বাংলা চলচ্চিত্রে প্রতিষ্ঠিত করে দেয়।
কণিকা মজুমদার তৎকালীন পূর্ব বঙ্গের (বর্তমানে বাংলাদেশ) ময়মনসিংহে ১৯৩৫ সালে এক অভিজাত ব্রাহ্ম পরিবারে জন্মগ্রহণ করেন। পরিবারের সম্মতি না থাকায় পরিচালক নীতিন বসুর একটি চলচ্চিত্রে অভিনয়ের প্রস্তাব ফিরিয়ে দেন। পরবর্তীকালে বিখ্যাত পরিচালক মৃণাল সেনের পুনশ্চ চলচ্চিত্রে প্রথম অভিনয়ে কাজ শুরু করেন। যদিও তার অভিনীত প্রথম মুক্তিপ্রাপ্ত চলচ্চিত্র প্রখ্যাত পরিচালক সত্যজিৎ রায়ের চলচ্চিত্র "তিন কন্যা"।
তার প্রথম মুক্তিপ্রাপ্ত ছবি তিনকন্যর তাকে চলচ্চিত্র জগতে প্রতিষ্ঠিত করে দেয়। এর পরে তিনি বিখ্যাত পরিচালকদের নানা ছবিতে অভিনয় করেন। তার মধ্যে পুনশ্চ, চিড়িয়াখানা (দময়ন্তীর চরিত্রে), সোনার খাঁচা, হার মানা হার, দুটি মন, আগুন, বসন্তবিলাপ, রাগ অনুরাগ, জীবন সৈকতে, চাঁদের কাছাকাছি উল্লেখযোগ্য।
তিনি বিখ্যাত পরিচালকদের সাথে কাজ করার পাশাপাশি বাংলা ছবির স্বর্ণযুগে সৌমিত্র চট্টোপাধ্যায়, বসন্ত চৌধুরীর মতো দাপুটে অভিনেতাদের সঙ্গে পাল্লা দিয়ে কাজ করেছেন।
অভিনয় ছাড়াও তিনি সঙ্গীত, বেতার নাটক ও মঞ্চাভিনয়ে সপ্রতিভ ছিলেন। ‘নবরাগ’ ছবিতে তার লিপে সুমিত্রা সেনের রবীন্দ্রসঙ্গীত তাকে প্রশংসিত করেছিল। মঞ্চাভিনয়ে ‘কড়ি দিয়ে কিনলাম’, ‘বেগম মেরি বিশ্বাস’এ তাঁর অভিনয় উল্লেখযোগ্য।
চলচ্চিত্রের পাশাপাশি তিনি বেতারও সপ্রতিভ ছিলেন। নির্মল কুমার, অহীন্দ্র চৌধুরী, শম্ভু মিত্রের সঙ্গে কাজ করেছেন। তিনি শম্ভু মিত্রের সঙ্গে বেতারেও ‘রক্তকরবী’ নাটক করেছেন।
তার শেষ জীবন কিছুটা নিভৃতে অন্তরালে অতিবাহিত করেন। আলিপুরের কাছে স্বেচ্ছায় একটি বৃদ্ধাশ্রমে থাকাকালীন বার্ধক্যজনীত কারণে ৮৪ বছর বয়সে ১৬ ফেব্রুয়ারি ২০১৯ এ পরলোকগমন করেন।
মঙ্গলা নারলিকর

মঙ্গলা নারলিকর একজন ভারতীয় গণিতজ্ঞ। তিনি উন্নত গণিত এবং সহজ পাটিগণিত উভয় বিভাগেই কাজ করেছেন এবং শিখিয়েছেন। গণিত নিয়ে ডিগ্রী লাভ করার পর, তিনি প্রথমে কাজ করেন মুম্বইয়ের টাটা ইনস্টিটিউট অব ফান্ডামেন্টাল রিসার্চে (টিআইএফআর)। পরে তিনি বোম্বে ও পুনে বিশ্ববিদ্যালয়ে অধ্যাপক হিসেবে কাজ করেন। তিনি গণিত এবং সেই সংক্রান্ত বিষয়গুলিতে ইংরেজি ও মারাঠি দুটি ভাষাতেই অনেক বই এবং নিবন্ধ প্রকাশ করেছেন। তিনি তার মারাঠি ভাষার বই "গার্গী অজুন জিবন্ত আহে - गार्गी अजून जिवंत आहे" এর জন্য বিশ্বনাথ পার্বতী গোখলে পুরস্কার ২০০২ পেয়েছেন। 
নারলিকর বোম্বে বিশ্ববিদ্যালয় থেকে পড়াশোনা করেন এবং ১৯৬২ সালে বি. এ. (গণিত) ডিগ্রি অর্জন করেন। ১৯৬৪ সালে তিনি এম.এ. (গণিত) বিভাগে প্রথম স্থান দখল করেন এবং আচার্যের স্বর্ণ পদক লাভ করেন। তিনি, ১৯৬৬ সালে, সুপরিচিত মহাবিশ্ব তত্ত্ববিদ এবং পদার্থবিদ জয়ন্ত বিষ্ণু নারলিকরকে বিবাহ করেন। তাদের তিনটি মেয়ে আছে; গীতা, গিরিজা ও লীলাবতী। তারা সকলেই, বিজ্ঞানকেই নিজেদের জীবিকা বেছে নিয়েছেন। এঁদের একজন, গীতা ইউনিভার্সিটি অব ক্যালিফোর্নিয়া, সান ফ্রান্সিস্কোতে জৈব রসায়ন বিভাগের অধ্যাপক এবং অন্য দুজন আছেন কম্পিউটার বিজ্ঞানে।
১৯৬৪ থেকে ১৯৬৬ সাল পর্যন্ত, নারলিকর মুম্বাইয়ের টাটা ইনস্টিটিউট অব ফান্ডামেন্টাল রিসার্চ এর গণিত বিভাগে, গবেষক ছাত্রী এবং তারপর সহযোগী গবেষক হিসাবে কাজ করেন। ১৯৬৭ থেকে ১৯৬৯ সাল পর্যন্ত তিনি ক্যামব্রিজ বিশ্ববিদ্যালয়ে প্রাক স্নাতক বিভাগে শিক্ষকতা করেন। ১৯৭৪ থেকে ১৯৮০ পর্যন্ত তিনি আবার টিআইএফআর-এর গণিত বিভাগে কাজ করেন। তার বিবাহের ১৬ বছর পর, ১৯৮১ সালে, তিনি বোম্বে বিশ্ববিদ্যালয় থেকে, গণিতে তার পিএইচ.ডি. ডিগ্রী লাভ করেন। তার গবেষণার বিষয় ছিল, বিশ্লেষণাত্মক সংখ্যা তত্ত্ব (অ্যানালাইটিক নাম্বার থিয়োরী)। ডক্টরেট ডিগ্রী পাওয়ার পর, ১৯৮২ সাল থেকে ১৯৮৫ সাল পর্যন্ত, তিনি টিআইএফআর-এ গণিতের পুল অফিসার (গবেষক) হিসেবে কাজ চালিয়ে যান। ১৯৮২ থেকে ১৯৮৫ সাল পর্যন্ত শিক্ষক হিসাবে তার নিয়োগ, বোম্বে বিশ্ববিদ্যালয়ের গণিত বিভাগের এম.ফিল. ক্লাসের জন্য ছিল। তিনি ১৯৮৯ থেকে ২০০২ পর্যন্ত, অন্তর্বর্তী সময়ে, পুনে বিশ্ববিদ্যালয়ের গণিত বিভাগে এবং ২০০৬ থেকে ২০১০ সাল পর্যন্ত, ভাস্করচার্য প্রতিষ্ঠানের এমএসসি ছাত্রদের শিক্ষকতা করেন।
নারলিকরের মূল আকর্ষণের ক্ষেত্রগুলি হল, আসল এবং জটিল বিশ্লেষণ, বিশ্লেষণাত্মক জ্যামিতি, সংখ্যা তত্ত্ব, বীজগণিত এবং টোপোলজি। 
গণিতের বই লেখা নিয়ে, নারলিকর লিখেছেন: "কীভাবে গণিতকে আকর্ষণীয় এবং সবার উপযোগী করে তোলা যায়, সে বিষয়ে বই লেখা আমি উপভোগ করেছি"। তিনি, তার পেশা এবং একই সঙ্গে নিজের পরিবারের কাজকর্মের দেখাশোনা নিয়ে, লিখেছেন: "আমার গল্প সম্ভবত আমার প্রজন্মের অনেক মহিলার জীবন যাপনের একটি উপস্থাপনা; যাঁরা অত্যন্ত শিক্ষিত, কিন্তু সর্বদা তাঁদের পরিবারের দায়িত্ব তাঁদের ব্যক্তিগত পেশার আগে রাখেন"।
নারলিকরের বেশ কয়েকটি বৈজ্ঞানিক কাগজপত্র ও বই প্রকাশিত হয়েছে:
হালিমা খাতুন

অধ্যাপক হালিমা খাতুন (২৫ আগস্ট ১৯৩৩ - ৩ জুলাই ২০১৮) হলেন একজন বাংলাদেশি অধ্যাপক ও সাহিত্যিক। তিনি বিভিন্ন শিক্ষা প্রতিষ্ঠানে অধ্যাপনা ও শিশু সাহিত্য রচনা করার পাশাপাশি ভাষা আন্দোলনে সরাসরি যুক্ত ছিলেন। ভাষা আন্দোলনে অনন্য অবদানের জন্য ২০১৯ সালে তিনি একুশে পদক লাভ করেন।
হালিমা খাতুন ব্রিটিশ ভারতে বাগেরহাটে জন্মগ্রহণ করেন। তার পিতার নাম মাওলানা আব্দুর রহমান ও মাতার নাম দৌলতুননেসা। তিনি ঢাকা বিশ্ববিদ্যালয়ে ইংরেজি সাহিত্যে এবং পরে রাজশাহী বিশ্ববিদ্যালয় থেকে বাংলায় সাহিত্যে তার মাস্টার সম্পন্ন করেন। ১৯৬৮ সালে তিনি নর্দার্ন কলোরাডো বিশ্ববিদ্যালয় থেকে শিক্ষায় পিএইচডি অর্জন করেন।
খাতুন খুলনা করনেশন স্কুল ও আর কে গার্লস কলেজে শিক্ষকতা করার মাধ্যমে তার কর্মজীবন শুরু করেন। পরে তিনি ঢাকা বিশ্ববিদ্যালয়ের শিক্ষা গবেষণা ইনস্টিটিউটে যোগ দেন ও ১৯৯৭ সালে অবসর গ্রহণ করেন সেখান থেকে।
তিনি ভাষা আন্দোলনে অনন্য অবদানের স্বীকৃতি স্বরূপ ২০১৯ সালে মরনোত্তোর একুশে পদক লাভ করেন। এছাড়াও তিনি ভাষা আন্দোলনে সাহসী ভূমিকার স্বীকৃতি স্বরূপ বাংলাদেশ শিল্পকলা একাডেমি কর্তৃক ভাষা সৈনিক সম্মাননা এবং সাহিত্যক্ষেত্রে তার অবদানের জন্য বাংলাদেশ শিশু একাডেমি সাহিত্য পুরস্কার ও লেখিকা সংঘ পুরস্কার লাভ করেন।
তার একমাত্র মেয়ে প্রজ্ঞা লাবনী একজন আবৃত্তি শিল্পী এবং বই প্রকাশক। তার ভাতিজী সুবর্ণা মুস্তফা একজন অভিনেত্রী।
২৮ জুন ২০১৮ সালে বৃহস্পতিবার গুরুতর অসুস্থ অবস্থায় তাকে ঢাকার গণস্বাস্থ্য নগর হাসপাতালে ভর্তি করা হয়েছিল। অবস্থার অবনতি হলে ৩০ জুন শনিবার তাকে ইউনাইটেড হাসপাতালে নেওয়া হয়। তিনি হৃদরোগ, বৃক্ক জটিলতা, রক্তদূষণের মতো নানা জটিলতা নিয়ে ইউনাইটেড হাসপাতালের সিসিইউতে ছিলেন। ৩ জুলাই তিনি সেখানে মৃত্যুবরণ করেন।
আন্তর্জাতিক আইস হকি ফেডারেশন

আন্তর্জাতিক আইস হকি ফেডারেশন হল বিশ্বব্যাপী আইস হকি ও ইনলাইন হকির পরিচালনা পর্ষদ। এর সদর দপ্তর সুইজারল্যান্ডের জুরিখে অবস্থিত এবং এর সদস্য সংখ্যা হল ৭৬। এটি আন্তর্জাতিক আইস হকি প্রতিযোগিতা আয়োজন ও পরিচালনা করে এবং আইআইএইচএফ বিশ্ব ক্রমমান নির্ণয় করে।
আন্তর্জাতিক আইস হকি ফেডারেশন যদিও আন্তর্জাতিকভাবে আইস হকি প্রতিযোগিতাসমূহ নিয়ন্ত্রণ করে, কিন্তু এর কর্তৃত্ব খুবই কম, বিশেষ করে উত্তর আমেরিকায় এর প্রভাব খুবই কম, যেখানখার জাতীয় হকি লীগগুলোতে এর কোন প্রভাব দেখা যায় না। উত্তর আমেরিকার বাইরের দেশগুলোতে আন্তর্জাতিক আইস হকি ফেডারেশনের নিয়ম নীতি মেনে চললেও হকি কানাডা এবং ইউএসএ হকি ফেডারেশনের নিজস্ব নিয়মনীতি রয়েছে।
আন্তর্জাতিক আইস হকি ফেডারেশন ১৯০৮ সালের ১৫ মে ফ্রান্সের প্যারিসে লীগ ইন্টারন্যাশনাল ডি হকি সার গ্লাস(Ligue International de Hockey sur Glace (LIHG)) হিসাবে প্রতিষ্ঠিত হয়। এর প্রতিষ্ঠাকালীন সদস্য ছিল বেলজিয়াম, ফ্রান্স, গ্রেট ব্রিটেন, সুইজারল্যান্ড ও বোহেমিয়া (বর্তমান চেজ প্রজাতন্ত্র। ফ্রান্সের প্রতিনিধি ও স্কেটার লুইস ম্যাগনুস ৫ সদস্যদের সবার সম্মতিতে এর প্রথম প্রেসিডেন্ট নির্বাচিত হন।
কড়কড়ডুমা মেট্রো স্টেশন

কারকারডুম বা কারকারদুম মেট্রো স্টেশন একটি সংযোগরক্ষাকারী (ইন্টারচেঞ্জ) স্টেশন যা দিল্লি মেট্রোর ব্লু লাইন এবং পিঙ্ক লাইনের মধ্যে অবস্থিত এবং ৬ জানুয়ারী ২০১০ সালে খোলা হয়। যদিও বিদ্যমান স্টেশনটি ১৪.৫ মিটার উচ্চতায় অবস্থিত, তবে দিল্লি মেট্রো এর তৃতীয় ধাপে মুকুন্দপুর-শিব বিহার করিডরের অংশ হিসাবে কারকারডুম মেট্রো স্টেশনের প্ল্যাটফর্ম ২২ মিটার উচ্চতা নির্মিত হয়েছে এবং এটি দিল্লি মেট্রো নেটওয়ার্কের সর্বোচ্চ মেট্রো স্টেশন।
পূর্ব দিল্লিতে কারকারদি নামক ঐতিহাসিক যমজ গ্রামের চারপাশের এলাকে কারকারডুম নামে নামকরণ করা হয়। এলাকাটিতে ১৯৯৭-৯৮ সালে নির্মিত দিল্লির জেলা আদালত হিসাবে রয়েছে কারাকারদুমার কোর্ট কমপ্লেক্সের কারকারদুমা জেলা আদালত।
দিল্লি ট্রান্সপোর্ট কর্পোরেশনের বাস রুট সংখ্যা ৩৯এ, ৪৭৩, ৪৭৩সিএল, ৬২৩এ দ্বারা স্টেশনের কাছাকাছি অবস্থিত স্যানি এনক্লেভ বাস স্টপ থেকে স্টেশনর জন্য সাব পরিষেবা সরবরাহ করা হয়।
দারা দোতিওয়ালা

দারা এন দোতিওয়ালা (জন্ম: ৩০ অক্টোবর, ১৯৩৩ - মৃত্যু: ৩০ জানুয়ারি, ২০১৯) প্রথিতযশা ভারতীয় আন্তর্জাতিক ক্রিকেট আম্পায়ার ছিলেন। ১৯৮২ থেকে ১৯৮৮ সময়কালে ৬টি টেস্ট ও ৮টি একদিনের আন্তর্জাতিক (ওডিআই) পরিচালনা করেছেন তিনি। তন্মধ্যে, টেস্ট ক্রিকেটের ইতিহাসের ঐতিহাসিক দ্বিতীয় টাই টেস্টে আম্পায়ার হিসেবে খেলা পরিচালনা করেছিলেন দারা দোতিওয়ালা।
১৯৮২ সালে কানপুরে ভারত-ইংল্যান্ডের টেস্ট খেলা পরিচালনার মাধ্যমে আম্পায়ার জগতে প্রবেশ করেছিলেন তিনি। একই বছর ভারত-শ্রীলঙ্কার একদিনের আন্তর্জাতিকে আম্পায়ারিত্ব করেন তিনি।
ঐতিহাসিক টাই টেস্ট পরিচালনা করে স্মরণীয় করে রেখেছেন নিজেকে। ১৮-২২ সেপ্টেম্বর, ১৯৮৬ তারিখে মাদ্রাজের এমএ চিদাম্বরম স্টেডিয়ামে ভারত-অস্ট্রেলিয়ার মধ্যকার তিন টেস্ট সিরিজের প্রথম টেস্ট অনুষ্ঠিত হয়েছিল। টেস্ট ক্রিকেটের ইতিহাসের দ্বিতীয় ও অদ্যাবধি সর্বশেষ টাই টেস্টে স্বদেশী ভি বিক্রমরাজুকে সাথে নিয়ে খেলা পরিচালনা করেছিলেন। ১১শ ব্যাটসম্যান হিসেবে মনিন্দর সিংকে এলবিডব্লিউ সিদ্ধান্ত প্রদানের মাধ্যেম অস্ট্রেলীয় অফ স্পিনার গ্রেগ ম্যাথিউসের আবেদন স্বার্থকরূপ লাভের মাধ্যমে টেস্টটি টাইয়ে পরিণত হয়। ঐ টেস্টের পর আর ভি বিক্রমরাজুকে টেস্ট পরিচালনা করতে দেখা যায়নি। প্রথম টাই টেস্ট ৯-১৪ ডিসেম্বর, ১৯৬০ তারিখে ব্রিসবেন ক্রিকেট গ্রাউন্ডে অস্ট্রেলিয়া-ওয়েস্ট ইন্ডিজের মধ্যে অনুষ্ঠিত হয়েছিল।
১৯৮৭ সালে ভারত-ওয়েস্ট ইন্ডিজের মধ্যকার দিল্লি টেস্টে সর্বশেষ খেলা পরিচালনা করেছিলেন তিনি। পরের বছর কটকে ভারত-নিউজিল্যান্ডের মধ্যকার ওডিআইয়ের মাধ্যমে সর্বশেষবারের মতো আম্পায়ারের দায়িত্বে ছিলেন দারা দোতিওয়ালা।
২২ সেপ্টেম্বর, ২০১৬ তারিখে ভারত-অস্ট্রেলিয়ার মধ্যকার শেষদিনে উপস্থিত ছিলেন সাবেক আম্পায়ারদ্বয় ৩০ বছর আগেকার টেস্টের স্মৃতিচারণ করেছিলেন।
৩০ জানুয়ারি, ২০১৯ তারিখে ৮৫ বছর বয়সে ভারতের মুম্বইয়ে নিজ গৃহে দারা দোতিওয়ালা’র দেহাবসান ঘটে। তার মৃত্যুতে আইসিসি কর্তৃপক্ষ গভীর সমবেদনা প্রকাশ করে।
ইংরেজ একদিনের আন্তর্জাতিক ক্রিকেটারদের তালিকা

তালিকাভিত্তিক অত্র নিবন্ধটি ইংল্যান্ডের পক্ষে একদিনের আন্তর্জাতিক ক্রিকেটে অংশগ্রহণকারী খেলোয়াড়দেরকে ঘিরে রচিত হয়েছে। একদিনের আন্তর্জাতিক ক্রিকেট খেলা বা ওডিআই আন্তর্জাতিক ক্রিকেট কাউন্সিল (আইসিসি) কর্তৃক অনুমোদিত ও পূর্ব নির্ধারিত সময়ে ওডিআই মর্যাদাপ্রাপ্ত দু’টি দলের অংশগ্রহণে অনুষ্ঠিত হয়। ওডিআই টেস্ট খেলা থেকে ভিন্ন হয়ে থাকে এবং ওভার সংখ্যা নির্দিষ্ট করা থাকে। প্রতিটি দল কেবলমাত্র একটি ইনিংসে অংশগ্রহণ করতে পারে। এ ধরনের প্রথম খেলায় ইংল্যান্ড দল জড়িত ছিল। ৫ জানুয়ারি, ১৯৭১ তারিখে ইংল্যান্ড ও অস্ট্রেলিয়ার মধ্যে প্রথম অনুষ্ঠিত হয়।
১৯৭১ সালে ইংল্যান্ড দল প্রথম একদিনের আন্তর্জাতিক খেলায় অংশ নেয়। এরপর থেকে ২৫১জন ইংরেজ ক্রিকেটার ইংল্যান্ডের পক্ষে ওডিআই খেলার সুযোগ লাভ করেছেন।
যেদিন একজন খেলোয়াড় তার প্রথম ওডিআই ক্যাপ পায়, সেই ক্রমিক অনুসারে এ তালিকাটি সাজানো হয়েছে। যদি একাধিক খেলোয়াড় একই ওডিআই ম্যাচে তাঁর প্রথম ওডিআই ক্যাপ পায়, সেক্ষেত্রে খেলোয়াড়দের পারিবারিক নামের ইংরেজি বর্ণানুক্রম অনুসারে তালিকায় অন্তর্ভুক্ত করা হয়েছে।
ইংল্যান্ড দল ৭২১টি ওডিআইয়ে অংশগ্রহণ করেছে। তন্মধ্যে, ৩৬০ খেলায় জয়, ৩২৮টি খেলায় পরাজয়, ৮টি টাই ও ২৫টি খেলায় ফলাফলের সন্ধান পায়নি।
১০ অক্টোবর, ২০১৮ অনুযায়ী পরিসংখ্যানটি সঠিক।
স্ট্যাম্পিং
গল্প হলেও সত্যি (১৯৬৬-এর চলচ্চিত্র)

গল্প হলেও সত্যি তপন সিনহা পরিচালিত একটি বাংলা চলচ্চিত্র। এই চলচ্চিত্রটি ১৯৬৬ সালে মুক্তি পায়। এই চলচ্চিত্রতে বিখ্যাত অভিনেতা রবি ঘোষ মুখ্য-চরিত্রে অভিনয় করেন। চলচ্চিত্রটির কাহিনিকার পরিচালক তপন সিনহা স্বয়ং। তার এই গল্পের উপর ভিত্তি করে ছবিটি নির্মাণ করা হয়। পরবর্তিতে ১৯৭২ সালে হিন্দি ছবি বাবুর্চি এই ছবির উপর ভিত্তি করে নির্মাণ করা হয়।
পশ্চিমবঙ্গ বিধানসভা নির্বাচন, ১৯৫৭

পশ্চিমবঙ্গ বিধানসভা নির্বাচন, ১৯৫৭ হল ওই বছর আয়োজিত পশ্চিমবঙ্গ বিধানসভার নির্বাচন।
রাজ্য পুনর্গঠন আইন অনুযায়ী ১৯৫৬ সালের ১ নভেম্বর বিহারের উত্তরে পূর্ণিয়া জেলার মহানন্দা নদীর পূর্বদিকের কিয়দংশ এবং দক্ষিণে মানভূম জেলার পুরুলিয়া মহকুমা (চার থানা বাদে) পশ্চিমবঙ্গের সঙ্গে যুক্ত হয়। এই কারণে পশ্চিমবঙ্গ বিধানসভা কেন্দ্রের সংখ্যা ১৯৫৭ সালের নির্বাচনে ১৮৭ (২৩৮টি আসন) থেকে বেড়ে হয় ১৯৫ (২৫২টি আসন)।
এই নির্বাচনে বামপন্থী দলগুলির দু’টি জোট গঠিত হয়: সংযুক্ত বাম নির্বাচন কমিটি (ভারতের কমিউনিস্ট পার্টি, প্রজা সোশ্যালিস্ট পার্টি, সারা ভারত ফরওয়ার্ড ব্লক, মার্ক্সবাদী ফরওয়ার্ড ব্লক ও বিপ্লবী সমাজতন্ত্রী দলের জোট) এবং সংযুক্ত বামফ্রন্ট (সোশ্যালিস্ট ইউনিটি সেন্টার অফ ইন্ডিয়া, ভারতের বলশেভিক পার্টি, রিপাবলিকান পার্টি ও ডেমোক্রেটিক ভ্যানগার্ডের জোট)। তৃতীয় জোটটির নাম ছিল ইউনাইটেড ডেমোক্রেটিক পিপল’স ফ্রন্ট। ভারতীয় জন সংঘ, অখিল ভারতীয় হিন্দু মহাসভা ও ভারতের বিপ্লবী কমিউনিস্ট পার্টি একযোগে এই জোটটি গঠন করেছিল।
ভারতীয় জাতীয় কংগ্রেস এই নির্বাচনে একক সংখ্যাগরিষ্ঠতা অর্জন করে জয় লাভ করে। ভারতের কমিউনিস্ট পার্টি বৃহত্তম বিরোধী দলের মর্যাদা লাভ করে। জোট অনুযায়ী এই নির্বাচনের ফলাফল নিম্নরূপ:
অস্কার ভের্নার

অস্কার ভের্নার (Oskar Werner; জন্ম: অস্কার ইয়োসেফ বিশিয়েসমেয়ার, ১৩ নভেম্বর ১৯২২ - ২৩ অক্টোবর ১৯৮৪) ছিলেন একজন অস্ট্রীয় মঞ্চ ও চলচ্চিত্র অভিনেতা। তিনি "দ্য স্পাই হু কেম ইন ফ্রম দ্য কোল্ড" ও "শিপ অব ফুলস্‌" (১৯৬৫) ছবিতে অভিনয়ের জন্য সর্বাধিক পরিচিত, প্রথম কাজটির জন্য তিনি শ্রেষ্ঠ পার্শ্ব অভিনেতা বিভাগে গোল্ডেন গ্লোব পুরস্কার অর্জন করেন ও বাফটা পুরস্কারের মনোনয়ন লাভ করেন এবং দ্বিতীয় কাজটির শ্রেষ্ঠ পার্শ্ব অভিনেতা বিভাগে অস্কার ও গোল্ডেন গ্লোব পুরস্কারের মনোনয়ন লাভ করেন। পরবর্তী কালে "ভয়েজ অব দ্য ডেমড" (১৯৭৬) চলচ্চিত্রে অভিনয় করে তিনি অপর একটি গোল্ডেন গ্লোব পুরস্কারের মনোনয়ন লাভ করেন। তার অভিনীত অন্যান্য উল্লেখযোগ্য চলচ্চিত্রসমূহ হল "ডিসিশন বিফোর ডন" (১৯৫১), "জুলস অ্যান্ড জিম" (১৯৬২), "ফারেনহাইট ফোর ফিফটি ওয়ান" (১৯৬৬), এবং "দ্য শুজ অব দ্য ফিশারম্যান" (১৯৬৮)।
ভিক্টর ফ্লেমিং

ভিক্টর লঞ্জো ফ্লেমিং (; ২৩ ফেব্রুয়ারি ১৮৮৯ - ৬ জানুয়ারি ১৯৪৯) ছিলেন একজন মার্কিন চলচ্চিত্র পরিচালক, প্রযোজক ও চিত্রগ্রাহক। তার পরিচালিত প্রথম চলচ্চিত্র "হোয়েন দ্য ক্লাউডস্‌ রোল বাই" (১৯১৯)। তার সবচেয়ে জনপ্রিয় চলচ্চিত্রসমূহ হল "দ্য উইজার্ড অব অজ" (১৯৩৯) এবং "গন উইথ দ্য উইন্ড" (১৯৩৯), দ্বিতীয় কাজের জন্য তিনি শ্রেষ্ঠ পরিচালনা বিভাগে একাডেমি পুরস্কার অর্জন করেন। ফ্লেমিঙের এই দুটি চলচ্চিত্র আমেরিকান ফিল্ম ইনস্টিটিউটের ২০০৭ সালের এএফআইয়ের ১০০ বছর...১০০ চলচ্চিত্র তালিকায় সেরা দশে অবস্থান করে। তার নির্মিত অন্যান্য উল্লেখযোগ্য চলচ্চিত্রসমূহ হল "দি অ্যাওয়েকেনিং" (১৯২৮), রোমাঞ্চকর "ট্রেজার আইল্যান্ড" (১৯৩৪) ও "ক্যাপ্টেন্স কারেজিয়াস" (১৯৩৭), মনস্তাত্ত্বিক ভীতিপ্রদ "ডক্টর জেকিল অ্যান্ড মিস্টার হাইড" (১৯৪১) এবং জীবনীমূলক মহাকাব্যিক "জোন অব আর্ক" (১৯৪৮)।
মন্টগামারি ক্লিফট

এডওয়ার্ড মন্টগামারি ক্লিফট (; ১৭ অক্টোবর ১৯২০ - ২৩ জুলাই ১৯৬৬) ছিলেন একজন মার্কিন অভিনেতা। তিনি "রেড রিভার" (১৯৪৮), "দি এয়ারেস" (১৯৪৯), "আ প্লেস ইন দ্য সান" (১৯৫১), অ্যালফ্রেড হিচককের "আই কনফেস" (১৯৫৩), "ফ্রম হিয়ার টু হিটার্নিটি" (১৯৫৩), "দ্য ইয়ং লায়ন্স" (১৯৫৮), "জাজমেন্ট অ্যাট নুরেমবার্গ" (১৯৬১), এবং "দ্য মিসফিটস্‌" (১৯৬১) চলচ্চিত্রে অভিনয়ের জন্য স্মরণীয়। তিনি শ্রেষ্ঠ অভিনেতা বিভাগে তিনবার এবং শ্রেষ্ঠ পার্শ্ব অভিনেতা বিভাগে একবার একাডেমি পুরস্কারের মনোনয়ন লাভ করেন।
মার্লোন ব্র্যান্ডো ও জেমস ডিনের সাথে যৌথভাবে ক্লিফট হলিউডের শুরুর দিকের পদ্ধতিগত অভিনয়শিল্পীদের একজন হিসেবে পরিচিত। তিনি লি স্ট্রাসবার্গ ও এলিয়া কাজানের সাথে অ্যাক্টরস স্টুডিওতে অধ্যয়নের জন্য আমন্ত্রণ পাওয়া শুরুর দিকের অভিনেতাদের একজন।
এডওয়ার্ড মন্টগামারি ক্লিফট ১৯২০ সালের ১৭ই অক্টোবর নেব্রাস্কা অঙ্গরাজ্যের ওমাহা শহরে জন্মগ্রহণ করেন। তার পিতা উইলিয়াম ব্রুকস "বিল" ক্লিফট (১৮৮৬-১৯৬৪) ছিলেন ওমাহা ন্যাশনাল ট্রাস্ট কোম্পানির সহ-সভাপতি। তার মাতা ইথেল ফগ "সানি" ক্লিফট (অ্যান্ডারসন, ১৮৮৮-১৯৮৮)। তার পিতামাতা ১৯১৪ সালে বিবাহ বন্ধনে আবদ্ধ হন। ক্লিফটের ইথেল নামে একজন জমজ বোন ছিল। তিনি ক্লিফটের চেয়েও ৪৮ বছর বেশি বেঁচেছিলেন। তার এক ভাই উইলিয়াম ব্রুকস ক্লিফট জুনিয়র (১৯১৯-১৯৮৬)। তার অভিনেত্রী কিম স্ট্যানলির সাথে এক বিবাহ বহির্ভূত সন্তান ছিল এবং তিনি পরে রাজনৈতিক প্রতিবেদক এলিনর ক্লিফটকে বিয়ে করেন। ক্লিফটের পূর্বপুরুষগণ ওলন্দাজ, ইংরেজ ও স্কটিশ ছিলেন।
৬১০৪ হলিউড বুলেভারের হলিউড ওয়াক অব ফেমে ক্লিফটের নামাঙ্কিত তারকা খচিত করে তাকে সম্মাননা জানানো হয়। তিনি চারবার একাডেমি পুরস্কারের মনোনয়ন লাভ করেন:
উডি হ্যারেলসন

উড্রো ট্রেসি হ্যারেলসন (; ২৩ জুলাই ১৯৬১) হলেন একজন মার্কিন অভিনেতা ও নাট্যকার। তিনি ১৯৮৫ সালে টেলিভিশন সিটকম "চিয়ার্স"-এ বারটেন্ডার উইডি বয়েড চরিত্রে অভিনয় দিয়ে পরিচিতি লাভ করেন এবং এই ধারাবাহিকে অভিনয় করে পাঁচটি এমি পুরস্কারের মনোনয়ন লাভ করেন এবং ১৯৮৯ সালে একটি পুরস্কার অর্জন করেন। তিনি তিনবার একাডেমি পুরস্কারের মনোনয়ন লাভ করেন; তন্মধ্যে "দ্য পিপল ভার্সাস ল্যারি ফ্লিন্ট" (১৯৯৬) চলচ্চিত্রের একটি শ্রেষ্ঠ অভিনেতা বিভাগে এবং "দ্য ম্যাসেঞ্জার" (২০০৯) ও "থ্রি বিলবোর্ডস আউটসাইড এবিং, মিজুরি" (২০১৭) চলচ্চিত্রের জন্য দুটি শ্রেষ্ঠ পার্শ্ব অভিনেতা বিভাগে।
উড্রো ট্রেসি হ্যারেলসন ১৯৬১ সালের ২৩শে জুলাই টেক্সাসের মিডল্যান্ডে জন্মগ্রহণ করেন। তার পিতা চার্লস ভয়েড হ্যারেলসন এবং মাতা ডায়ান অসওয়াল্ড। তিনি ও তার দুই ভাই জর্ডান ও ব্রেট প্রেসবাইটেরিয়ান পরিবারে বেড়ে ওঠেন। তার পিতা একজন কনট্যাক্ট কিলার ছিলেন, যিনি ১৯৭৯ সালে ফেডারেল জজ জন এইচ উড জুনিয়রকে খুনের দায়ে আজীবন সাজাভোগের জন্য দণ্ডিত হন। হ্যারেলসন পরবর্তী কালে বলেন যে তিনি তার শৈশবে তার পিতাকে কদাচিৎ কাছে পেতেন। চার্লস ২০০৭ সালের ১৫ই মার্চে মার্কিন যুক্তরাষ্ট্রের পেনিটেনশিয়ারির প্রশাসনিক সর্বোচ্চ জেলখানায় মৃত্যুবরণ করেন। তার মা সহকারী পদে চাকরি করতেন এবং এই বেতন দিয়ে হ্যারলসন পরিবারের ভরণপোষণ চলত। ১৯৭৩ সালে তিনি তার মায়ের শহর ওহাইওর লেবাননে চলে যান এবং সেখানে লেবানন হাই স্কুলে ভর্তি হন। তিনি ১৯৭৯ সালে গ্রীষ্মে কিংস আইল্যান্ড অ্যামিউজমেন্ট পার্কে কাজ করেন। হ্যারেলসন পরে ইন্ডিয়ানার হ্যানোভার কলেজে পড়াশোনা করেন এবং সেখানে তিনি সিগমা চাই ফ্র্যাটার্নিটিতে যোগ দেন। ১৯৮৩ সালে তিনি মঞ্চ ও ইংরেজি সাহিত্যে স্নাতক সম্পন্ন করেন। হ্যানোভারে পড়াকালীন তার বন্ধু ছিলেন মাইক পেন্স, যিনি পরবর্তী কালে মার্কিন যুক্তরাষ্ট্রের উপ-রাষ্ট্রপতির দায়িত্ব পালন করেন।
কুরুক্ষেত্র বিশ্ববিদ্যালয়

কুরুক্ষেত্র বিশ্ববিদ্যালয় ১৯৫৬ সালের ১১ই জানুয়ারি হরিয়ানার কুরুক্ষেত্রে প্রতিষ্ঠিত হয়। এই বিশ্ববিদ্যালয়টি কমনওয়েলথ বিশ্ববিদ্যালয় সমিতির সদস্য। পাঞ্জাবের সংস্কৃতজ্ঞ রাজ্যপাল এই বিশ্ববিদ্যালয়টির স্থাপনের প্রস্তাব পেশ করেছিলেন। প্রতিষ্ঠাকালে এখানে শুধু সংস্কৃত বিভাগই বর্তমান ছিল। এটি ৪৭৩ একর (১.৯১ বর্গ কিমি) জমি নিয়ে বিস্তৃত।
বখতিয়ার দুইশাবিয়াকাফ

বখতিয়ার দুইশাবিয়াকাফ হলেন একজন কির্গিজস্তানী ফুটবলার, যিনি কিরগিজস্তান জাতীয় ফুটবল দল ও বাংলাদেশের প্রিমিয়ার লিগের দল বসুন্ধরা কিংসে রক্ষণশীল মিডফিল্টার হিসেবে খেলে থাকেন।
২০১৭ সালে দুইশাবিয়াকাফ কিরগিজিস্তান লিগের দল এফসি দোরদই বিশকেকের সাথে চুক্তিবদ্ধ হন। বিশকেক ঘোষণা করেন যে দুইশাবিয়াকাফ ২০১৮ সালের ৪ জুন পর্যন্ত তাদের সাথে খেলতে সম্মত হয়েছেন।
২০১৮ সালের জুনে তিনি মালয়েশিয়া সুপার লিগের দল কেলান্তানে যোগ দেন। কেলান্তানের সাথে তিনি ৮ ম্যাচ খেলে ২টি গোল করেছিলেন। তার পারফরমেন্স ভাল হওয়ার সত্ত্বেও চুক্তি শেষ হওয়ায় তিনি কেলান্তান ছেড়ে দেন।
২০১৮ সালে দুইশাবিয়াকাফ বাংলাদেশের নতুন ফুটবল ক্লাব সুন্ধরা কিংসের সাথে চুক্তিবদ্ধ হন।
পুনশ্চ (১৯৬১-এর চলচ্চিত্র)

পুনশ্চ মৃণাল সেন পরিচালিত একটি বাংলা চলচ্চিত্র। এই চলচ্চিত্রটি ১৯৬১ সালে মুক্তি পায়। এই চলচ্চিত্রতে বিখ্যাত অভিনেতা সৌমিত্র চট্টোপাধ্যায় এবং কণিকা মজুমদার শ্রেষ্ঠাংশে অভিনয় করেন। চলচ্চিত্রটির কাহিনীকার আশীষ বর্মন। তার এই গল্পের উপর ভিত্তি করে ছবিটি নির্মাণ করা হয়। এই ছবিতে কণিকা মজুমদার প্রথম অভিনয় শুরু করেন, যদিও সত্যজিৎ রায় পরিচালিত তিনকন্যা তার প্রথম মুক্তিপ্রাপ্ত ছবি।
ছবিটি সেরা বাংলা ছবি বিভাগে জাতীয় পুরস্কার পেয়েছে।
পুর্ণিমা হেম্ব্রম

পূর্ণিমা হেম্ব্রম (জন্ম ১০ জুলাই ১৯৯৩) একজন ভারতীয় ট্র্যাক এবং ফিল্ড অ্যাথলেট। তিনি ২০১৫ এবং ২০১৭ এশিয়ান চ্যাম্পিয়নশি হেপ্টাথলনে ব্রোঞ্জ পদক জিতেছিলেন এবং ২০১৮ সালের এশিয়ান গেমসে চতুর্থ স্থানে ছিলেন।
হেম্ব্রম ওড়িশার ময়ূরভঞ্জের সাঁওতাল উপজাতির মেয়ে। তিনি ১৯৯৩ সালে জন্মগ্রহণ করেন। তার পিতামতা দুখিয়া ও ধনিয়া হেম্ব্রম এবং তার দুই ভাই দুর্গা, দমন ও এক বোন সিঙ্গো।
হেম্ব্রমকে ২০১২ সালে, বিজু পট্টনায়ক বর্ষসেরা খেলোয়াড় ঘোষণা করা হয় এবং তাকে ২০০,০০০ রুপি পুরস্কার প্রদান করা হয়।
২০১৭ সালের এশিয়ান অ্যাথলেটিক্স চ্যাম্পিয়নশিপের ঠিক আগে তাকে, ওড়িশার মুখ্যমন্ত্রী নবীন পট্টনায়ক কর্তৃক ৩০০,০০০ রুপি প্রদান করা হয়। ২০১৭ এর এশিয়ান অ্যাথলেটিক্স চ্যাম্পিয়নশিপে নারীদের হেপ্টাথলনের চূড়ান্ত ৮০০ মিটার ইভেন্টে তার সতীর্থ স্বপ্না বর্মণ মূর্ছা যাওয়ার পরও স্বর্ণপদক জয় করেন। জাপানের মেগ হ্যামফিল রৌপ্যপদক জয় করেন এবং হেম্ব্রম ব্রোঞ্জ পদক লাভ করেন।
হেম্ব্রম ২০১৭ সালের ১৭ সেপ্টেম্বর তুর্কমেনিস্তানের আশখাবাদে ৫ম এশিয়ান ইন্ডোর এবং মার্শাল আর্টস গেমসে স্বর্ণপদক জয় করেন।
কলকাতা ৭১

কলকাতা ৭১ মৃণাল সেন পরিচালিত একটি বাংলা চলচ্চিত্র । এই চলচ্চিত্রটি ১৯৭২ সালে মুক্তি পায়। এই চলচ্চিত্রতে বিখ্যাত অভিনেতা উত্পল দত্ত মাধবী মুখার্জি প্রমুখ শ্রেষ্ঠাংশে অভিনয় করেন। চলচ্চিত্রটি চারটি আলাদা আলাদা গল্পের সমষ্টি। সমরেশ বসু, মানিক বন্দ্যোপাধ্যায়, প্রবোধ সান্যাল ও মৃণাল সেনের চারটি গল্পের উপর ভিত্তি করে ছবিটি নির্মাণ করা হয়।
প্রেম লতা শর্মা

প্রেম লতা শর্মা (১০ মে ১৯২৭-১৯৯৮) একজন বিশিষ্ট ভারতীয় সংগীতজ্ঞ, পণ্ডিত, কণ্ঠশিল্পী, সংস্কৃতবিদ ও শিক্ষক ছিলেন। সঙ্গীতচর্চায় তিনি পণ্ডিত ওমকারণাথ ঠাকুর এর কাছে তালিম নিয়েছিলেন। তার জন্ম ভারতের পাঞ্জাবে এবং বেনারস হিন্দু বিশ্ববিদ্যালয় থেকে পিএইচডি সম্পন্ন করেন। ১৯৬৬ সালে তিনিই বেনারস হিন্দু বিশ্ববিদ্যালয়ে ভারতের প্রথম সঙ্গীত বিভাগ শুরু করেন। 
প্রেম লতা শর্মা ভারতের পাঞ্জাবে নাকোদার শহরে জন্মগ্রহণ করেন। তার সঙ্গীতগুরুদের মধ্যে পণ্ডিত পি এল বৈদ্য, পণ্ডিত ওমকারণাথ ঠাকুর, পণ্ডিত মহাদেব শাস্ত্রী, পণ্ডিত গোপীনাথ কবিরাজ, অধ্যাপক ভি এস আগারওয়াল, পণ্ডিত হাজারি প্রসাদ দ্বিবেদী, পণ্ডিত ব্রহ্মদত্ত জিজনাসু ও পণ্ডিত টি ভি রামচন্দ্র দিক্ষীতার উল্লেখযোগ্য। তিনি আটটি ভাষা জানতেন। তিনি বেনারস হিন্দু বিশ্ববিদ্যালয়ের সঙ্গীত বিভাগের বিভাগীয় প্রধান ছিলেন ও পরে ইন্দিরা কলা সঙ্গীত বিশ্ববিদ্যালয়ের উপাচার্য হিসেবে দায়িত্ব পালন করেন।
তিনি ভারতীয় সঙ্গীতশাস্ত্র সম্পর্কিত বিভিন্ন আলোচনা সভা ও অনুবাদ প্রকল্পে অনন্য অবদান রেখেছেন।
নূর হোসেন দিবস

শহীদ নূর হোসেন দিবস বাংলাদেশের একটি জাতীয় দিবস। ১৯৮৭ সালের এরশাদবিরোধী আন্দোলনে শহীদ নূর হোসেনের স্মরণে প্রতি বছর ১০ নভেম্বর দিনটি পালন করা হয়। নূর হোসেন পেশায় একজন অটোরিকশা চালক ছিলেন। আন্দোলনের সময় তিনি বুকে "স্বৈরাচার নিপাত যাক" এবং পিঠে "গণতন্ত্র মুক্তি পাক" স্লোগান লিখে মিছিলে যোগ দেন এবং একপর্যায়ে পুলিশের গুলিতে নিহত হন। বিভিন্ন সাংস্কৃতিক ও রাজনৈতিক সংগঠন বিভিন্ন অনুষ্ঠানের মাধ্যমে নূর হোসেন নিহত হওয়ার দিনটিকে স্মরণীয় করে রাখে। দিনটিকে প্রথমে "ঐতিহাসিক ১০ নভেম্বর" হিসেবে পালন করা হলেও, আওয়ামী লীগ দিনটিকে "নূর হোসেন দিবস" হিসেবে পালন করতে শুরু করে।
যুদ্ধাপরাধের সত্যতা অনুসন্ধান কমিটি

যুদ্ধাপরাধের সত্যতা অনুসন্ধান কমিটি ছিল বাংলাদেশের স্বাধীনতা যুদ্ধের সময় সংঘটিত মানবাধিকার লঙ্ঘনের ঘটনাগুলি তদন্ত করার জন্য প্রতিষ্ঠিত একটি সংগঠন। এটি সুশীল সমাজের একটি সংগঠন। সংগঠনটি বাংলাদেশের স্বাধীনতা যুদ্ধের সময় সংঘটিত যুদ্ধাপরাধের তদন্ত করে এবং যুদ্ধাপরাধীদের বিচারের জন্য বাংলাদেশ সরকারের কাছে প্রবল দাবী জানিয়েছিল।
ক্যাথরিন মা’র

ক্যাথরিন রবার্টস মা'র (জন্ম ১৮ এপ্রিল ১৯৮৩) উইকিমিডিয়া ফাউন্ডেশনের সাবেক নির্বাহী পরিচালক। তিনি জুন ২০১৬ সাল থেকে এপ্রিল ২০২১ অব্দি আনুষ্ঠানিকভাবে পদটিতে ছিলেন। পূর্বে তিনি এই সংস্থার প্রধান যোগাযোগ কর্মকর্তা ছিলেন। তথ্য ও যোগাযোগ প্রযুক্তি বিষয়ে লেখাপড়া করা ক্যাথরিন মা’র মানবাধিকার ও আন্তর্জাতিক উন্নয়নে প্রযুক্তির ব্যবহারের উপর গুরুত্ব দিয়ে বেশ কিছু অলাভজনক এবং আন্তর্জাতিক প্রতিষ্ঠানে কাজ করেছেন। ৪ ফেব্রুয়ারি দেয়া এক ঘোষণায় ১৫ এপ্রিল, ২০২১ তারিখ থেকে নিজ পদ হতে অব্যাহতি নেয়ার কথা জানান তিনি।
ক্যাথরিনা মাহের কানেকটিকাটের উইল্টনে বড় হয়েছিলেন এবং উইল্টন হাই স্কুলে লেখাপড়া করেন। ২০০৩ সালে তিনি আমেরিকান ইউনিভার্সিটির ইন কায়রোর আরবি ভাষা ইনস্টিটিউটের আরবি ভাষা ইন্টেন্সিভ প্রোগ্রাম থেকে স্নাতক সম্পন্ন করেন। তিনি বলেন, এটি আমার জন্য এমন একটি অভিজ্ঞতা ছিল যা পরবর্তীতে মধ্য প্রাচ্যের প্রতি গভীর ভালবাসা সৃষ্টি করেছে। মাহের পরে সিরিয়ায় ইনস্টিটিউট ফ্রাঞ্চাইস ডি'ট্যুডস আর্বস দে দামাসে অধ্যয়ন করেন। এই সময়ের মধ্যে তিনি লেবাননে এবং তিউনিশিয়াতেও সময় কাটিয়েছেন।
২০০৫ সালে, মাহের মধ্য প্রাচ্য ও ইসলামিক স্টাডিজের উপর নিউ ইয়র্ক বিশ্ববিদ্যালয়ের স্নাতক ডিগ্রি অর্জন করেন।
ক্যাথরিনাা মা'র কাউন্সিল ফর ফরেন রিলেশনস এবং ইউরেশিয়া গ্রুপে দুটি ইন্টার্নশিপের পর ২০০৫ সালে এইচএসবিসি’র "আন্তর্জাতিক মানের ব্যবস্থাপক তৈরি" প্রকল্পের অংশ হিসাবে লন্ডন, জার্মানি এবং কানাডায় কাজ শুরু করেন।
এপ্রিল ২০১৪ থেকে মার্চ ২০১৬ সাল পর্যন্ত, ক্যাথরিনা মা'র উইকিমিডিয়া ফাউন্ডেশনের প্রধান যোগাযোগ কর্মকর্তা ছিলেন। এই সময়, তিনি মার্কিন যুক্তরাষ্ট্রের কপিরাইট আইনের বিষয়ে "দ্য ওয়াশিংটন পোস্ট"-এ একটি সাক্ষাৎকার দিয়েছিলেন।
মার্চ ২০১৬ সালে, নির্বাহী পরিচালক লিলা ট্রটিকভ পদত্যাগের পর উইকিমিডিয়া ফাউন্ডেশনের অন্তর্বর্তীকালীন নির্বাহী পরিচালক হন ক্যাথরিনা মা'র। জুন ২০১৬ সালে ক্যাথরিনা মা'র নির্বাহী পরিচালক হিসাবে নিযুক্ত হন। ২৪ জুন, ২০১৬ সালে ইতালির এসিনো লারিওতে "উইকিম্যানিয়া ২০১৬"-এর অনুষ্ঠানে জিমি ওয়েলস কর্তৃক নিয়োগের বিষয়টি ঘোষণা করা হয়।
ক্যাথরিনা মা'র বলেছেন যে প্রযুক্তির মাধ্যমে তথ্যে জনগণের অধিকারের উন্নতি ও সুরক্ষার উপায় হিসাবে তিনি বিশ্বব্যাপী ডিজিটাল অন্তর্ভুক্তিকে গুরুত্ব দিতে চান।
ক্যাথরিন মা’র ক্যালিফোর্নিয়ার সান ফ্রান্সিসকো শহরে বসবাস করেন। তিনি ইংরেজি ছাড়াও আরবি, ফরাসি এবং জার্মান ভাষায় কথা বলতে পারেন।
অনুরাধা টি কে

অনুরাধা টি কে একজন ভারতীয় বিজ্ঞানী এবং ভারতীয় মহাকাশ গবেষণা সংস্থার (ইসরো) যোগাযোগের কাজে ব্যবহৃত কৃত্রিম উপগ্রহ সংক্রান্ত প্রজেক্ট পরিচালক। তিনি জিস্যাট-১০ এবং জিস্যাট-১২ এর মতো কৃত্রিম উপগ্রহ নিক্ষেপনের কাজে নিয়োজিত ছিলেন। ভারতীয় মহাকাশ গবেষণা সংস্থার অন্যতম জ্যেষ্ঠ নারী কর্মী অনুরাধা টি কে ১৯৮২ সালে সংস্থাটিতে যোগ দেন। এছাড়াও সংস্থাটিতে প্রথম কোনো নারী হিসেবে কৃত্রিম উপগ্রহ প্রজেক্টের পরিচালক হিসেবে দায়িত্বপ্রাপ্ত হন।
অনুরাধা টি কে ১৯৬১ সালে কর্ণাটকের বেঙ্গালুরুতে জন্মগ্রহণ করেন। শহরটির ভিসভেসভারাইয়া প্রকৌশলী কলেজ থেকে তড়িৎ বিদ্যা বিষয়ে স্নাতক সম্পন্ন করে নিজের দেশ ভারতেই ক্যারিয়ার গঠনে মনোনিবেশ করেন। 
ভারতীয় মহাকাশ গবেষণা সংস্থার কৃত্রিম উপগ্রহ সেন্টারের জিওস্যাট প্রোগ্রাম পরিচালক হিসেবে অনুরাধা টি কে দায়িত্বপ্রাপ্ত। টেলিকম ও তথ্য যোগাযোগে গুরুত্বপূর্ণ ভূমিকা রাখে এরকম কৃত্রিম উপগ্রহগুলো নিয়ে তার কাজ। ভারতের বিভিন্ন মহাকাশ সংক্রান্ত প্রজেক্টের তিনি নেতৃত্বদানের মতো গুরূত্বপূর্ণ ভূমিকা পালন করে আসিছেন।
সতীশ ধবন মহাকাশ গবেষণা কেন্দ্র থেকে ২০১১ সালের ১৫ই জুলাই নিক্ষেপিত যোগাযোগ স্থাপনকারী কৃত্রিম উপগ্রহ জিস্যাট-১২ নিক্ষেপনে অনুরাধা টি কে অবদান রাখেন। এই প্রজেক্টে তিনি উপগ্রহটির কারিগরিভাবে উন্নয়ন সাধন ও মহাকাশে উপগ্রহ নিক্ষেপণে সরাসরি অবদান রাখেন।। তার নেতৃত্বে মোট ২০ জন প্রকৌশলী এই প্রজেক্টে কর্মযজ্ঞে অংশ নেন। সম্পূর্ণ নারী-দ্বারা পরিচালিত এই গবেষক দলের অংশ হিসেবে তিনি প্রমোদা হেজ এবং অনুরাধার প্রকাশের সাথে মিলে জিস্যাট-১২ কে সর্বশেষ কক্ষপথে প্রেরণে ভূমিকা রাখেন। 
জিস্যাট-১২ এর কাজ শেষ করে তিনি ২০১২ সালের সেপ্টেম্বরে আরো বৃহদাকারের যোগাযোগ সংক্রান্ত কাজে নিয়োজিত কৃত্রিম উপগ্রহ জিস্যাট-১০ নিক্ষেপনে নেতৃত্ব দেন।
জর্জ পার্কার

জর্জ ম্যাকডোনাল্ড পার্কার (; জন্ম: ২৭ মে, ১৮৯৯ - মৃত্যু: ১ মে, ১৯৬৯) কেপ প্রদেশের কেপটাউনে জন্মগ্রহণকারী দক্ষিণ আফ্রিকান আন্তর্জাতিক ক্রিকেটার ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৯২৪ সময়কালে সংক্ষিপ্ত সময়ের জন্যে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণে করেছিলেন।
দলে তিনি মূলতঃ ডানহাতি ফাস্ট বোলার হিসেবে খেলতেন। এছাড়াও, নিচেরসারিতে ডানহাতে ব্যাটিংয়ে নামতেন জর্জ পার্কার।
সমগ্র খেলোয়াড়ী জীবনে দুইটি মাত্র টেস্টে অংশগ্রহণের সুযোগ ঘটেছিল জর্জ পার্কারের। ২৮ জুন, ১৯২৪ তারিখে টেস্ট ক্রিকেটে অভিষেক ঘটে তার। মাত্র তিনটি প্রথম-শ্রেণীর ক্রিকেট খেলার মধ্যে দুটিই ছিল টেস্টে যা সবিশেষভাবে লক্ষ্যণীয়। কেপটাউনে জন্মগ্রহণ করার সুবাদে দক্ষিণ আফ্রিকার পক্ষে সরাসরি খেলায় অংশগ্রহণের সুযোগ পেয়েছিলেন জর্জ পার্কার। খেলোয়াড়ী জীবনের প্রায় পুরোটা সময়ই ব্র্যাডফোর্ড লীগে পার করে দেন।
১৯২৪ সালে ইংল্যান্ড গমনকারী দক্ষিণ আফ্রিকার মূল দলে অবশ্য তাকে রাখা হয়নি। তবে, ম্যাটিং পিচে দক্ষতা প্রদর্শনকারী জিমি ব্ল্যাঙ্কেনবার্গ ও বুস্টার নুপেনের ইংরেজ টার্ফ উইকেটে মানিয়ে নিতে না পারার কারণে জর্জ পার্কারকে দলে নিয়ে আসা হয়। এরপর অক্সফোর্ড বিশ্ববিদ্যালয়ের বিপক্ষে অনুষ্ঠিত খেলায় অংশগ্রহণ করেন। তবে, বৃষ্টির কারণে খেলাটি মাত্র পাঁচ ঘণ্টাখানেক চলেছিল। ঐ পিচে তিনি যথেষ্ট সফলতা পান ও ৪/৩৪ বোলিং পরিসংখ্যান গড়েছিলেন।
খেলায় আর্থার জিলিগান ও মরিস টেটের নিরবচ্ছিন্ন ধ্বংসাত্মক বোলিংয়ে টেস্ট ক্রিকেটের ইতিহাসে দক্ষিণ আফ্রিকাকে প্রথম ইনিংসে মাত্র ১২.৩ ওভারে ৩০ রানে গুটিয়ে ফেলে। জর্জ পার্কার দক্ষিণ আফ্রিকার পক্ষে সর্বাপেক্ষা সফলতম বোলার ছিলেন। স্বাগতিক দলের বিপক্ষে ৬/১৫২ পান। দ্বিতীয় টেস্টেও স্বাগতিক ইংল্যান্ড দল প্রথম টেস্টের ন্যায় একই ব্যবধানে ইনিংস ও ১৮ রানে জয় তুলে নেয়। একমাত্র বোলার হিসেবে ১২১ রান খরচায় ইংল্যান্ডের পতন ঘটা দুই উইকেট পান। খেলায় ইংল্যান্ড দল ৫৩১/২ করে ইনিংস ঘোষণায় চলে যায়।
তবে, কাউন্টি দলগুলোর বিপক্ষে খেলতে নামেননি। প্রথম দুই টেস্টের পতনকৃত দুই-তৃতীয়াংশ উইকেট পেয়েছিলেন। এরপর তিনি আর কখনও প্রথম-শ্রেণীর খেলায় অংশ নেননি।
ব্যক্তিগত জীবনে বিবাহিত ছিলেন। ১৯২৯ সালে ব্রাডফোর্ডের মার্গুরাইট গ্রেস ইলিংওয়ার্থ (পেগ) নাম্নী এক রমণীর পাণিগ্রহণ করেন। এরপর তারা দক্ষিণ ফিরে আসেন। দক্ষিণ আফ্রিকার পোর্ট এলিজাবেথে পাঁচ সন্তানকে নিয়ে বসবাস করতে থাকেন। জীবনের শেষদিকে ভেড়া লালন-পালনের মাধ্যমে উন্নতমানের পশম উৎপাদনের গবেষণার লক্ষ্যে অস্ট্রেলিয়ায় চলে যান।
১ মে, ১৯৬৯ তারিখে স্নোয়ি মাউন্টেইন্সের থ্রেডবো এলাকায় ৭০ বছর বয়সে জর্জ পার্কারের দেহাবসান ঘটে।
এপিডার্মো ডিসপ্লেশিয়া ভেরুকোফরমিস

এপিডার্মো ডিসপ্লেশিয়া ভেরুকোফরমিস (ইভি), বৃক্ষমানব নামেও পরিচিত একটি বিরল জন্মগত বংশবাহিত চর্মরোগ, এর ক্ষেত্রে স্কিন ক্যান্সার এর সম্ভবনা অত্যধিক থাকে। একে চিহ্নিত করা হয় ত্বকে হিউম্যান প্যাপিলোম্যাভাইরাসেস (এইচপিভি) এর অস্বাভাবিক সংবেদনশীলতা হিসাবে। অনিয়ন্ত্রিত এইচপিভি এর সংক্রামণের ফলাফল ত্বক শক্ত হয়ে যাওয়া এবং অস্বাভাবিক বৃদ্ধি, বিশেষভাবে হাত এবং পা। সাধারণভাবে এইচপিভি টাইপ ৫ এবং ৮ এর সাথে যুক্ত করা হয়ে থাকে, যা শতকরা ৮০ ভাগ মানুষের ক্ষেত্রে কোনপ্রকার প্রতিক্রিয়া বিহীন সংক্রমণ এবং বাকিরা কিছুটা প্রক্রিয়াশীল হয়ে উঠতে পারে।
রোগের লক্ষণ চিহ্ন সাধারণত ১ (এক) থেকে ২০ (কুড়ি) বছর বয়সের মধ্যেই প্রকাশ পেয়ে থাকে। তবে কিছু ক্ষেত্রে মাঝ বয়সেও উপসর্গ প্রকাশ পেতে পারে। চিকিৎসক ফেলিক্স লিয়ান্ডোস্কি এবং উইলহেম লাটজ ১ম লক্ষণগুলি তুলে ধরেন বিধায় রোগের উপসর্গ ও পরিস্থিতিকে লিওয়ান্ডোস্কি-লাটজ ডিসপ্লাসিয়া নামেও প্রকাশ করা হয়ে থাকে।
২০১৩ এ, ইরাকে এপিডার্মো ডিসপ্লেশিয়া ভেরুকোফরমিস আক্রান্ত হিসাবে লিপিবদ্ধ হয়। তবে প্রাথমিকভাবে প্রকৃত রোগ চিহ্নিত না করতে পারায় কোন প্রকার চিকিৎসা ব্যবস্থা নেওয়া সম্ভব হয়নি।
খুলনার পাইকগাছার ২৫ বছর বয়সী যুবক আবুল বাজানদার বাংলাদেশে চিহ্নিত হওয়া প্রথম ইভি এর শিকার। বাজানদারের দুই হাত ও পায়ে প্রথমে ছোট ছোট আঁচিল হয়েছিল। তাঁর দুই হাত এবং পায়ের কিছু অংশ বিকৃত হয়ে অনেকটা গাছের শেকড়ের মতো রূপ নিয়েছিল। ঢাকা মেডিকেল কলেজ (ঢামেক) হাসপাতালের প্লাস্টিক সার্জারী বিভাগের তত্ত্বাবধানে ধাপে ধাপে ১৬টি অপারেশনের ফলে আবুল বাজানদার স্বাভাবিক জীবনে ফিরে আসছে। ঢাকা মেডিকেল কলেজ হাসপাতালের প্লাস্টিক সার্জারি বিভাগের কো-অর্ডিনেটর ডা. সামন্ত লাল সেন বলেন, বাজানদারের এই ঘটনা চিকিৎসাবিজ্ঞানের ইতিহাসে একটি মাইলফলক। তাঁর হাত ও পা এখন প্রায় ভালো। বাজানদারকে সম্পূর্ণ সুস্থ করে তুলতে আর দুটি ছোট সার্জারির প্রয়োজন হতে পারে বলে জানান ডা. সেন।
২০১৭ এর জানুয়ারি, বাংলাদেশের ১০ বছর বয়সী সাহানা খাতুন ৪ মাস যাবত চামড়ার ক্ষতের চিকিৎসার পর এ রোগের শিকার হিসাবে চিহ্নিত হন। বিবিসি নিউজ এর ভাষ্যমতে, তিনি এই রোগের প্রথম মহিলা রোগী.
২০১৭ সালের আগস্ট, গাজার ৪২ বছর বয়সী মোহাম্মদ তালালির উপর জেরুজালেমের হাদাসাহ মেডিকেল সেন্টারের সফল অস্ত্রোপচারের খবর প্রচার হয়।
২০১৮ সালের অক্টোবর, হন্ডুরাসের পাঁচ বছর বয়েসী মেয়ে ক্রিসথেল সুয়াপা মার্টিনেজ এর মাঝে এ রোগের লক্ষণ চিহ্নিত হয়।
তথ্য অধিদফতর

তথ্য অধিদফতর (পিআইডি) হল তথ্য ও সম্প্রচার মন্ত্রণালয়ের আওতাধীন বাংলাদেশ সরকারে একটি অধিদফতর যা সরকারি বিভিন্ন সংবাদ এবং ছবি, প্রিন্ট ও ইলেকট্রনিক মিডিয়ায় সরবরাহের কাজ করে। এছাড়াও সংস্থাটি তথ্যসম্পদ উন্নয়ন, সাংবাদিকদের অ্যাক্রিডিটেশন কার্ড ইস্যু, তথ্য সংরক্ষণ, তথ্যের নিরাপদ সঞ্চালন, তথ্য অধিকার সংরক্ষণ, অবাধ তথ্য প্রবাহ নিশ্চিতকরণসহ তথ্যসংশ্লিষ্ট বিবিধ আইন-বিধি-বিধান-প্রবিধান প্রণয়ন এবং বাস্তবায়নের লক্ষ্যে কাজ করে থাকে।
১৯৭৩ সালে তথ্য অধিদফতর (পিআইডি) প্রতিষ্ঠিত হয়। বাংলাদেশ সরকারি বিভিন্ন সংবাদ দেশি ও বিদেশী গণমাধ্যমে সরবরাহ ও গণমাধ্যমে প্রকাশিত সংবাদসমূহ সরকারে অবহিত করার উদ্দেশ্য সংস্থাটি প্রতিষ্ঠিত হয়। এটি সরকারের সরকাররে প্রধান প্রচার প্রতিষ্ঠান হিসেবে কাজ করে। ২০১৭ সালে বেগম কামরুন নাহারকে তথ্য অধিদফতর প্রধান তথ্য কর্মকর্তা হিসেবে নিয়োগ দেওয়া হয়। তিনি এ সংস্থার প্রথম নারী প্রধান তথ্য কর্মকর্তা হিসেবে নিয়োগ পান। বর্তমানে মোঃ শাহেনুর মিয়া প্রধান তথ্য কর্মকর্তা হিসেবে দায়িত্ব পালন করছেন।
তথ্য অধিদফতর প্রধান তিনটি শাখা ও বেশ কিছু উপশাখা নিয়ে গঠিত। প্রধান শাখাসমূহ হল, প্রেস শাখা, প্রটোকল শাখা এবং প্রশাসন শাখা। ঢাকায় প্রধান কার্যালয় ছাড়াও এর অধীনে চট্টগ্রাম, খুলনা, রংপুর, বরিশাল, সিলেট, ময়মনসিংহ ও রাজশাহীতে ৭টি আঞ্চলিক শাখা অফিস রয়েছে। পুরো সংস্থাটি সচিব পদমর্যাদার একজন প্রধান তথ্য কর্মকর্তার অধীনে ও আঞ্চলিক শাখাসমূহ উপপ্রধান তথ্য কর্মকর্তার অধীনে পরিচালিত হয়।
তথ্য অধিদফতর (পিআইডি) রাষ্ট্রপতি, প্রধানমন্ত্রী এবং বিভিন্ন মন্ত্রণালয়ের প্রচারমূলক বিষয়াদি তত্ত্বাবধান করে। বিদেশি রাষ্ট্র প্রধান, সরকার প্রধান, ভিআইপিদের বাংলাদেশ সফরের বিষয়াদিসহ সংবাদপত্র, রেডিও, টেলিভিশনের মাধ্যমে বিভিন্ন মন্ত্রণালয়ের কর্মকাণ্ড প্রচারের ব্যবস্থা করে। এছাড়া সরকারি এ সংস্থাটি বাংলাদেশে অবস্থানরত বিদেশি সাংবাদিকদের সাথে লিয়াজোঁ রক্ষা করার পাশাপাশি স্থানীয় ও বিদেশী সাংবাদিকদের অ্যাক্রিডিটেশন কার্ড প্রদান করে। এছাড়া সংবাদ মাধ্যমের জন্য টেলিফোন গাইড ও দেশি-বিদেশি সাংবাদিকদের জীবন বৃত্তান্ত ও অন্যান্য তথ্য সংরক্ষণ করে।
পদাতিক (১৯৭৩-এর চলচ্চিত্র)

পদাতিক মৃণাল সেন পরিচালিত একটি বাংলা চলচ্চিত্র । এই চলচ্চিত্রটি ১৯৭৩ সালের ২৭ সেপ্টেম্বর মুক্তি পায়। এই চলচ্চিত্রতে বিখ্যাত অভিনেতা ধৃতিমান চট্টোপাধ্যায় শ্রেষ্ঠাংশে অভিনয় করেন। চলচ্চিত্রটির কাহিনীকার মৃণাল সেন স্বয়ং ও আশীষ বর্মন। এটি মৃণাল সেনের কলকাতা ত্রয়ীর তৃতীয় ছবি।
একজন রাজনৈতিক কর্মী ক্রমাগত তার দলের নেতাদের কথায় নীতির বিরুদ্ধে কাজ করতে বাধ্য হয়। পরে সে তার ভুল বুঝতে পারে। ঘটনা প্রবাহে সে একজন তালাকপ্রাপ্তা মহিলার বাসায় আশ্রয় নেয়। পরে সে তার দলের বিরুদ্ধে সোচ্চার হয়।
বেগম রোকেয়া দিবস

বেগম রোকেয়া দিবস বাংলাদেশে সরকারিভাবে পালিত একটি জাতীয় দিবস। বাঙালি লেখক, শিক্ষাবিদ, বাংলাদেশে নারী জাগরণের অগ্রদূত বেগম রোকেয়ার অবদানকে স্মরণ করে তার জন্ম ও মৃত্যুদিন, ৯ ডিসেম্বর, "রোকেয়া দিবস" হিসেবে পালন করা হয়। সরকারের উদ্যোগে বাংলাদেশের বিভিন্ন স্কুল, কলেজ ও বিশ্ববিদ্যালয়ে দিবসটি উদ্‌যাপন করা হয়। এই দিন বাংলাদেশ সরকার বিভিন্ন ক্ষেত্রে অবদান রাখা নারীদের বেগম রোকেয়া পদক প্রদান করে।
জুলেখা হক

অধ্যাপক জুলেখা হক (বিবাহ-পূর্ব নামঃ জুলেখা হাবিব; ১৯৩৭ - ২০১৪) হলেন একজন বাংলাদেশী অধ্যাপক ও সাহিত্যিক। তিনি বিভিন্ন শিক্ষা প্রতিষ্ঠানে অধ্যাপনা করার পাশাপাশি ভাষা আন্দোলনে সরাসরি যুক্ত ছিলেন। গবেষণায় অনন্য অবদানের জন্য ২০১৮ সালে তিনি একুশে পদক লাভ করেন।
জুলেখা ১৯৩৭ সালে (মতান্তরেঃ ১৯৩৮ সালে) তদাননীত ব্রিটিশ ভারতের কোলকাতায় জন্মগ্রহণ করেন। তার পিতার নাম আবু বরকত মুহাম্মদ হাবিবুল্লাহ্ এবং মাতা লুত্‌ফুন্নেসা হাবিবুল্লাহ। তার পিতা ছিলেন ঢাকা বিশ্ববিদ্যালয়ের শিক্ষক। অধ্যাপক এনামুল হক তার স্বামী।
জুলেখা ঢাকার হাটখোলার সরকারি কামরুন্নেসা স্কুলের ছাত্রী ছিলেন।
জুলেখা হক ইডেন কলেজের ইতিহাস বিভাগের অধ্যাপক ছিলেন।
জুলেখা হকের বেশ কিছু গবেষণা গ্রন্থ রয়েছে; এর মধ্যে উল্লেখযোগ্য কিছু হলোঃ
তিনি গবেষণায় অনন্য অবদানের স্বীকৃতি স্বরূপ ২০১৮ সালে একুশে পদক লাভ করেন।
হোর্হে গোতোর

হোর্হে গোতোর (জন্ম: ১৪ এপ্রিল ১৯৮৭) একজন স্পেনীয় পেশাদার ফুটবলার, যিনি স্পেন অনূর্ধ্ব-১৭ দলের প্রাক্তন খেলোয়াড় এবং বর্তমানে বাংলাদেশ প্রিমিয়ার লিগ ফুটবলের দল বসুন্ধরা কিংসে মধ্য রক্ষণভাগে খেলে থাকেন।
হোর্হে গোতোর জারাগোজাতে জন্মগ্রহণ করেন এবং রিয়েল জারাগোজা একাডেমিতে কিশোর বয়সেই ফুটবলে তার অভিষেক হয়। যুব বয়সে তিনি ২০০৪-০৫ সেশনে জারাগোজা বি দলে হয়ে খেলেন। এরপর তিনি পর্যাক্রমে আরসিডি স্পায়ল, রিয়েল মুরিসিয়া ইম্পেরিয়াল, রিয়েল মুরসিয়া, গেটাফা সিএফবি, সিডি অ্যাটলেটিকো ব্যালেরাস এবং গিহুয়েলোতে খেলেন।
২০১৪ সালের গ্রীষ্মকালে, গোতোর দেশের বাইরে ক্যারিয়ার গড়তে মনোযোগ দেন, তিনি বোরজা রুবিয়াতোর পাশাপাশি খেলার জন্য ইরাকের ইবরিল এসসিতে যোগ দেন। ইবরিলে বোমা হামলার পর ২০১৫ সালের ২৫ ফেব্রুয়ারি চুক্তি শেষ না হওয়ার সত্ত্বেও তিনি দেশ ছেড়ে চলে যান।
২০১৮ সালে মালদ্বীপের নিউ রেডিয়েন্ট ক্লাবে কিছুদিন খেলার পর ২০১৮ সালের ১লা অক্টোবর ৩১ বছর বয়সী গোতোর বাংলাদেশের প্রিমিয়ার লীড়ের ক্লাব বসুন্ধরা কিংসের সাথে চুক্তিবদ্ধ হন।
হোর্হে গোতোর স্পেন জাতীয় অনূর্ধ্ব-১৭ দলে খেলে থাকেন। অনূর্ধ্ব ১৭ দল ৫ ম্যাচ খেললেও কোনো গোল করেননি।
নয়নতারা সায়গল

নয়নতারা সায়গল (জন্ম ১০ মে ১৯২৭) হলেন একজন ভারতীয় লেখিকা, যিনি ইংরেজি ভাষায় উপন্যাস ও অন্যান্য রচনা লিখেছেন। তিনি নেহরু-গান্ধি পরিবারভুক্ত একজন সদস্য, জওহরলাল নেহরুজির বোন বিজয়লক্ষ্মী পণ্ডিত-এর তিনজন কন্যাসন্তানের মধ্যে দ্বিতীয়।
নয়নতারা সায়গল ১৯৮৬ খ্রিষ্টাব্দে তার ইংরেজি ভাষায় লেখা উপন্যাস "রিচ লাইক আস" (১৯৮৫) বইয়ের জন্যে ভারতের জাতীয় সাহিত্য সম্পর্কিত আকাদেমি কর্তৃক প্রদত্ত সাহিত্য আকাদেমি পুরস্কার লাভ করেছিলেন।
নয়নতারা সায়গলের পিতা রণজিত সীতারাম পণ্ডিত ছিলেন কাথিয়াবাড় শহরের একজন ব্যারিস্টার। এছাড়াও পণ্ডিতজি ছিলেন একজন উচ্চাঙ্গ স্তরের বিদ্বান ব্যক্তি যিনি কলহন লিখিত ঐতিহাসিক মহাকাব্য রাজতরঙ্গিণী সংস্কৃত ভাষা থেকে ইংরেজিতে অনুবাদ করেছিলেন। তিনি ভারতীয় স্বাধীনতা সমর্থন করার জন্যে গ্রেপ্তার হন এবং ১৯৪৪ খ্রিষ্টাব্দে লখনৌ শহরের জেলে বন্দি অবস্থায় তার মৃত্যু হয়; মৃত্যুর সময় তিনি রেখে গিয়েছিলেন স্ত্রী বিজয়লক্ষ্মী পণ্ডিত এবং তাদের তিন কন্যা চন্দ্রলেখা মেহতা, নয়নতারা সায়গল এবং রিতা দার।
নয়নতারা সায়গলের মা বিজয়লক্ষ্মী পণ্ডিত ছিলেন মতিলাল নেহরুজির কন্যা এবং ভারতের প্রথম প্রধানমন্ত্রী জওহরলাল নেহরুজির বোন। বিজয়লক্ষ্মী পণ্ডিত ভারতীয় স্বাধীনতা সংগ্রাম চলাকালে সক্রিয় অংশগ্রহণ করেন, যে কারণে তাকে কারাবরণ করতে হয় এবং ১৯৪৬ খ্রিষ্টাব্দে, তিনি নবগঠিত ভারত গঠনে প্রথম দলের প্রতিনিধিত্ব করেন, যাঁরা সেময়েই এম সি চাগলা মহাশয়ের সঙ্গে নবগঠিত রাষ্ট্রসংঘ সফর করেছিলেন। ভারত স্বাধীন হওয়ার পর বিজয়লক্ষ্মী পণ্ডিত ভারতের গণপরিষদের সদস্য হিসেবে কাজ করেন, ভারতের কয়েকটা রাজ্যের রাজ্যপাল হন, এবং সোভিয়েভ ইউনিয়ন, যুক্তরাষ্ট্র, মেক্সিকো, দ্য কোর্ট অফ সেন্ট জেমস, আয়ার্ল্যান্ড এবং রাষ্ট্রসংঘ এই সমস্ত জায়গায় ভারতের রাষ্ট্রদূত হিসেবে কাজ করেছিলেন। 
ভারতের স্বাধীনতা সংগ্রামের জন্যে ১৯৩৫ থেকে ১৯৪৭ খ্রিষ্টাব্দের শেষ বছরগুলোতে নেহরু পরিবারের টালমাটাল অবস্থার কারণে বালিকা নয়নতারা সায়গলকে বিভিন্ন স্কুলে পড়াশোনা করতে হয়েছিল। পরিণামে তিনি ১৯৪৩ খ্রিষ্টাব্দে হিমালয়ান হিল স্টেশন লান্দৌর শহরের উডস্টক স্কুল থেকে স্নাতক হন এবং পরবর্তীতে ১৯৪৭ খ্রিষ্টাব্দে যুক্তরাষ্ট্রের ওয়েলেসলি কলেজ থেকে বিএ ডিগ্রি অর্জন করেন, যেখানে তিনি তার বড়ো দিদি চন্দ্রলেখার সঙ্গে পড়াশোনা করেন, যিনি দু-বছর আগে, ১৯৪৫ খ্রিষ্টাব্দে ওই কলেজ থেকে স্নাতক হয়েছিলেন। দেরাদুন শহরে তিনি কয়েক দশক বাস করেছিলেন, যে শহর লান্দৌর শহরের কাছেই ছিল, যেখানে তিনি বোর্ডিং স্কুলে (উডস্টক) পড়াশোনা করেছিলেন।
নয়নতারা সায়গল দু-বার বিবাহবন্ধনে আবদ্ধ হন, প্রথমে গৌতম সায়গলের সঙ্গে এবং পরে একজন পাঞ্জাবি ক্রিশ্চান ইএন মঙ্গত রাইয়ের সঙ্গে বিবাহ হয়, যিনি ছিলেন একজন ইন্ডিয়ান সিভিল সার্ভিস আধিকারিক। ইএন মঙ্গত রাই ৮৭ বছর বয়সে ২০০৩ খ্রিষ্টাব্দে দেরাদুনে মারা যান, যেখানে নয়নতারা এবং তিনি কয়েক দশক বাস করেছিলেন, আর যে বাড়িটা এক সময় তার মায়ের ছিল। নয়নতারা সায়গল এবং ইএন মঙ্গত রাইয়ের মধ্যে যেসব চিঠি লেখালেখি হয়েছিল, তা থেকে বাছাই করা কিছু চিঠি নিয়ে "রিলেশনশিপ" নামে বই প্রকাশিত হয়েছিল। ১৯৯৪ খ্রিষ্টাব্দে যখন বইটা প্রকাশিত হয়, এটা বিচিত্র মাত্রার আঘাত এবং উপলব্ধির বহিঃপ্রকাশ ঘটিয়েছিল। চিঠিগুলোর লক্ষণীয় বিষয় ছিল এক মহিলার নিজের মধ্যে সত্যনিষ্ঠা, তার লেখা, তার ধারণা এবং বিবাহের ভিতর ও বাইরের সম্পর্কসমূহ।
জাতীয় গণহত্যা স্মরণ দিবস

জাতীয় গণহত্যা দিবস' বা বাঙালি গণহত্যা স্মরণ দিবস বাংলাদেশে পালিত একটি দিবস। ১৯৭১ সালের ২৫ মার্চ রাতে পাকিস্তানি বাহিনী কর্তৃক নির্মম গণহত্যায় নিহতদের স্মরণে দিবসটি পালন করা হয়। ২০১৭ সালের ১১ মার্চ জাতীয় সংসদে দিবসটি পালনের সিদ্ধান্ত গৃহীত হয়।
১৯৭১ সালের ২৫ মার্চ কালরাতে পাকিস্তানি সামরিক বাহিনী তৎকালীন পূর্ব পাকিস্তানের (বর্তমান বাংলাদেশ) স্বাধীনতা আন্দোলনকে দমিয়ে দেওয়ার জন্য অপারেশন সার্চলাইট নামে একটি সামরিক অভিযানের মাধ্যমে দেশের প্রধান শহরের নিয়ন্ত্রণ নেওয়ার জন্য বাঙালিদের ওপর গণহত্যা চালায়, বঙ্গবন্ধু শেখ মুজিবুর রহমানকে গ্রেফতার করে পশ্চিম পাকিস্তানে নিয়ে যাওয়া হয়। অভিযান শুরু করার পূর্বে সকল বিদেশি সাংবাদিকদের পূর্ব পাকিস্তান থেকে সরিয়ে নেওয়া হয়। বাঙালিদের ওপর আক্রমণের পর গ্রেফতার হওয়ার পূর্বে ২৬ মার্চের প্রথম প্রহরে বঙ্গবন্ধু বাংলাদেশের স্বাধীনতা ঘোষণা করেন। এর মধ্য দিয়েই বাংলাদেশের স্বাধীনতা যুদ্ধ শুরু হয় এবং বাংলাদেশ স্বাধীনতা লাভ করে।
পাকিস্তানি সামরিক বাহিনী কর্তৃক অপারেশন সার্চলাইটে নিহত ও আক্রান্তদের স্মরণে ২০১৭ সালের ১১ মার্চ বাংলাদেশের জাতীয় সংসদে ২৫শে মার্চকে ""গণহত্যা দিবস"" হিসেবে পালন করার সিদ্ধান্ত সর্বসম্মতিক্রমে গৃহীত হয়।
আন্তর্জাতিক ভাবে ২৫ মার্চকে গণহত্যা দিবস হিসেবে স্বীকৃতি আদায়ে কাজ করে যাচ্ছে বাংলাদেশ সরকার। ইতোমধ্যে এই অপরাধযজ্ঞকে গণহত্যা হিসেবে স্বীকৃতি দিয়েছে জেনোসাইড ওয়াচ এবং লেমকিন ইন্সটিটিউট ফর জেনোসাইড প্রিভেনশন। এছাড়া সংস্থা দুটি জাতিসঙ্ঘসহ আন্তর্জাতিক সম্প্রদায়কে বাংলাদেশে সংঘটিত গণহত্যাকে স্বীকৃতি প্রদানের জন্য আহ্বান জানিয়েছে। এই নৃশংস গণহত্যাকে আরও স্বীকৃতি দিয়েছে ইন্টারন্যাশনাল অ্যাসোসিয়েশন অব জেনোসাইড স্কলারস (আইএজিএস)। পররাষ্ট্র মন্ত্রণালয় থেকে ২৪ এপ্রিল ২০২৩ তারিখের এক সংবাদ বিজ্ঞপ্তিতে এ তথ্য জানানো হয়।
ইন্টারভিউ (১৯৭১-এর চলচ্চিত্র)

ইন্টারভিউ মৃণাল সেন পরিচালিত একটি বাংলা চলচ্চিত্র। এই চলচ্চিত্রটি ১৯৭১ সালে মুক্তি পায়। এই চলচ্চিত্রতে বিখ্যাত অভিনেতা রঞ্জিত মল্লিক, করুণা ব্যানার্জি শ্রেষ্ঠাংশে অভিনয় করেন। চলচ্চিত্রটির কাহিনীকার আশীষ বর্মন। তার গল্পের উপর ভিত্তি করে ছবিটি নির্মাণ করা হয়। এটি মৃণাল সেনের কলকাতা ত্রয়ীর প্রথম ছবি। ফিনল্যান্ডের দূরদর্শনের ধারাবাহিকে এটি Haastattelu ও পোল্যান্ডে Rozmowa kwalifikacyjna নামে পরিবেশিত হয়।
রঞ্জিত মল্লিক একজন শিক্ষিত সুপুরুষ যুবক। একটি ছোট প্রেসে কাজ করে। তার বাড়িতে দিদি ও মা আছেন। তাদের একজন পারিবারিক বন্ধু একটি বিলিতি কোম্পানিতে চাকরি করে। সেখানে রঞ্জিতকেউ চাকরি পাইয়ে দেবে বলে প্রস্তাব দেয়। কিন্তু চাকরির জন্য রঞ্জিতকে বিলিতি কেতায় কোট প্যান্ট পরে ইন্টারভিউ তে উপস্থিত হতে হবে। সেই মতো রঞ্জিত কোট প্যান্ট জোগাড় করতে থাকে। কিন্তু ভাগ্য বিড়ম্বনায় সে ইন্টারভিউ তে কোট প্যান্ট পরে যেতে পারেনি এবং বাধ্য হয়ে বাঙালি ঐতিহ্যবাহী ধুতি পাঞ্জাবী পরে যায়। এবং তার চাকরি হয় না।
ছবিটিতে রঞ্জিতের কোট প্যান্ট জোগাড় করা এবং তা জোগাড় করার পরেও হারিয়ে ফেলার ঘটনা চিত্রায়িত করা হয়েছে।
দেবীগণের তালিকা

যে দেবতাদের নারী মনে করা হয়, অথবা যাঁদের লিঙ্গে প্রধানত নারীসত্ত্বার প্রকাশ দেখা যায়, তাদের একটি তালিকা এই পৃষ্ঠায় দেওয়া হল।
ইথিওপিয়ান
কাফা
আকান (আশানতি সহ)
আমবুন্ডু
বাগান্ডা
এডো (বিনি)
ফোন (ডাহোমে)
গা-আডাংবে
ইগবো
গোম্বে
ন্যোরো
শোনা
উওয়ো
ইয়োরুবা
জুলু
জাদুকর ম্যানড্রেক

জাদুকর ম্যানড্রেক (Mandrake The Magician-ম্যানড্রেক দি ম্যাজিশিয়ান) লি ফক সৃষ্ট একটি বিখ্যাত কমিকস্ চরিত্র (অরণ্যদেব কমিকস্ তৈরির আগেই তিনি তৈরি করেন ম্যানড্রেক চরিত্রটি)। ১১ জুন, ১৯৩৪ তারিখ থেকে লি ফকের লেখায় এবং ফিল ডেভিসের রেখায় এই কমিকস্ নিয়মিত প্রকাশ হতে থাকে। এই স্ট্রিপ প্রকাশ করে থাকে "কিং ফিচারস সিন্ডিকেট"। বিখ্যাত জাদুকর লিওন ম্যানড্রেক-এর আদলে তৈরি এই চরিত্রটি বিশ্বজুড়ে ঘটে চলা অপরাধ দমনে জাদুকে কাজে লাগান। আর এই কাজে তার প্রধান সহযোগী তার স্ত্রী নার্দা, বন্ধু লোথার এবং হোজো।
ম্যানড্রেক নিউ ইয়র্ক-এর এক বিখ্যাত জাদুকর। তার প্রধান হাতিয়ার হল তার সম্মোহনী ক্ষমতা। লেখা হয়, ""ম্যানড্রেক সম্মোহনের ভঙ্গি করলেন""; এই সম্মোহন দিয়েই তিনি জব্দ করেন ব্যাংক ডাকাত, পাগলা বিজ্ঞানী, ভিনগ্রহী, শয়তান জাদুকর, খুনী অপরাধী সবাইকে। "জাদু কলেজ" থেকে জাদুবিদ্যা শিখে তিনি আঠারোো বছর বয়সে নিউ ইয়র্কে চলে আসেন। যদিও ম্যানড্রেক প্রকাশ্যে মঞ্চের জাদুকর হিসাবে কাজ করেন, কিন্তু তিনি তার এই ক্ষমতা অনেক সময় অপরাধ দমনেও প্রয়োগ করেন। আর এই অপরাধ দমনে তার প্রধান সহযোগীরা হলেন তার স্ত্রী কোকাইজেনের রাজকুমারী "নার্দা", সপ্তরাজ্যের যুবরাজ সর্বশক্তিমান "লোথার" এবং ম্যানড্রেকের রাঁধুনি ও ইন্টার-ইন্টেলের প্রধান "হোজো"। ম্যানড্রেক ও তার স্ত্রী নার্দা নিউ ইয়র্ক স্টেটের একটি পাহাড়ের উপরে একটি উচ্চ-প্রযুক্তির প্রাসাদ জানাডুতে বসবাস করেন। জানাডু-এর প্রবেশপথে আছে নানারকম পরীক্ষামূলক ব্যবস্থা, তাই অপরাধীরা সহজে এখানে ঢুকতে পারে না।
★ ম্যানড্রেকের পরিবার:
★ বন্ধু ও সহযোগী:
★ শত্রু:
জাদুকর ম্যানড্রেকের দুটি কমিকস্ স্ট্রিপ প্রকাশিত হত: ডেইলি স্ট্রিপ এবং সানডে স্ট্রিপ। ১৯৩৪-১৯৯৯ পর্যন্ত সময়পর্বে প্রকাশিত সংবাদপত্র প্রকাশনায় ম্যানড্রেকের গল্প লিখেছেন লি ফক, তার মৃত্যুর পর ফ্রেড ফ্রেডরিকস্ গল্প লিখতে থাকেন। প্রথমে ছবি আঁকতেন কার্টুনিস্ট ফিল ডেভিস এবং ১৯৬৪ সাল থেকে ছবি আঁকেন ফ্রেড ফ্রেডরিকস্। কিন্তু ২০১৩ সালের ৬ জুলাই ফ্রেডরিকসের শারীরিক অসুস্থতার কারণে এই কমিকসের সংবাদপত্র প্রকাশনাটি শেষ প্রকাশিত হয়ে বন্ধ হয়ে যায়। বর্তমানে ম্যানড্রেকের আদিকথার কাহিনীগুলিই রঙিন করে রিপ্রিন্ট করা হচ্ছে।
এছাড়া বিভিন্ন সময়ে ম্যানড্রেকের কমিকস্ বইগুলি প্রকাশ করেছে কিং কমিকস, ইন্দ্রজাল কমিকস, হুইটম্যান, ডেল কমিকস, ফ্রিউ পাবলিকেশন, মুনস্টোন কমিকস, মার্ভেল কমিকস, হার্মেস প্রেস, টাইটান বুকস্ প্রভৃতি প্রকাশনা সংস্থা।
ড্যানিয়েল কালুইয়া

ড্যানিয়েল কালুইয়া (; জন্ম: ২৪ ফেব্রুয়ারি ১৯৮৯) হলেন একজন ইংরেজ অভিনেতা ও লেখক। তিনি ভীতিপ্রদ "গেট আউট" (২০১৭) চলচ্চিত্রে ক্রিস ওয়াশিংটন চরিত্রে অভিনয় করে শ্রেষ্ঠ অভিনেতা বিভাগে অস্কার, গোল্ডেন গ্লোব, বাফটা ও স্ক্রিন অ্যাক্টরস গিল্ড পুরস্কারের মনোনয়ন লাভ করেন। ২০১৮ সালে তিনি বাফটা উদীয়মান তারকা পুরস্কার লাভ করেন। তিনি ২০২০ সালে "জুডাস অ্যান্ড দ্য ব্ল্যাক মেসায়া" চলচ্চিত্রে অভিনয় করে চলচ্চিত্রে শ্রেষ্ঠ পার্শ্ব অভিনেতা বিভাগে গোল্ডেন গ্লোব পুরস্কার অর্জন করেন।
কালুইয়া কৈশোরে মঞ্চে অভিনয় শুরু করেন এবং পরে ব্রিটিশ টেলিভিশন ধারাবাহিক "স্কিনস"-এর প্রথম দুই মৌসুমে অভিনয় করেন এবং যৌথভাবে এর কয়েকটি পর্ব রচনা করেন। তিনি "ব্ল্যাক মিরর" ধারাবাহিকের "ফিফটিন মিলিয়ন মেরিটস্‌" পর্বে বিংহাম "বিং" ম্যাডসেন চরিত্রে অভিনয় করে খ্যাতি অর্জন করেন। পরবর্তী কালে তিনি বিবিসি'র ডার্ক কমেডিধর্মী ধারাবাহিক "সাইকোভিল"-এ মাইকেল "টিলিফ" ফ্রাই এবং বিবিসি থ্রিয়ের ভীতিপ্রদ নাট্যধর্মী ধারাবাহিক "দ্য ফেডস"-এ মাইকেল "ম্যাক" আর্মস্ট্রং চরিত্রে অভিনয় করেন। তিনি ২০১১ সালে "জনি ইংলিশ রিবর্ন" চলচ্চিত্রে এজেন্ট কলিন টাকার এবং ২০১৩ সালে "কিক-অ্যাস টু" চলচ্চিত্রে ব্ল্যাক ডেথ চরিত্রে এবং ২০১৫ সালে দ্যনি ভিলনোভের "সিকারিও" চলচ্চিত্র পার্শ্ব ভূমিকায় কাজ করেন। ২০১৮ সালে তিনি মার্ভেল স্টুডিওজের ব্লকবাস্টার চলচ্চিত্র "ব্ল্যাক প্যান্থার"-এ ওকাবি ও স্টিভ ম্যাকুইনের "উইডোজ" চলচ্চিত্রে অভিনয় করেন।
"ফোর্বস" সাময়িকী তাকে ২০১৮ সালে তাদের "৩০ অনূর্ধ্ব ৩০" তালিকায় অন্তর্ভুক্ত করে।
এডওয়ার্ড জেমস অলমস

এডওয়ার্ড জেমস অলমস (; জন্ম: এডওয়ার্ড হুজিয়ার অলমস, ২৪ ফেব্রুয়ারি ১৯৪৭) হলেন একজন মার্কিন অভিনেতা, পরিচালক, প্রযোজক ও সমাজকর্মী। তিনি "মিয়ামি ভাইস" (১৯৮৪-১৯৮৯) টেলিভিশন ধারাবাহিকে লেফটেন্যান্ট মার্টিন "মার্টি" ক্যাস্টিলো, "ব্যাটলেস্টার গ্যালাক্টিকা" (২০০৪-২০০৯) ধারাবাহিকে উইলিয়াম অ্যাডামা, "স্ট্যান্ড অ্যান্ড ডেলিভার" (১৯৮৮) চলচ্চিত্রে জেমি এস্কালান্তে ও "ব্লেড রানার টুয়েন্টি ফোর্টি নাইন" (২০১৭) চলচ্চিত্রে গোয়েন্দা গ্যাফ চরিত্রে অভিনয়ের জন্য সর্বাধিক পরিচিত। তিনি "মিয়ামি ভাইস" ধারাবাহিকে অভিনয়ের জন্য ১৯৮৫ সালে নাট্যধর্মী ধারাবাহিকে সেরা পার্শ্ব অভিনেতা বিভাগে প্রাইমটাইম এমি পুরস্কার অর্জন করেন এবং টেলিভিশনে সেরা পার্শ্ব অভিনেতা বিভাগে গোল্ডেন গ্লোব পুরস্কার অর্জন করেন। তিনি "দ্য বার্নিং সিজন" ধারাবাহিকে অভিনয় করে ১৯৯৪ সালে একটি প্রাইমটাইম এমির মনোনয়ন লাভ করেন এবং অপর একটি গোল্ডেন গ্লোব পুরস্কার অর্জন করেন। এছাড়া তিনি "স্ট্যান্ড অ্যান্ড ডেলিভার" চলচ্চিত্রে অভিনয় করে শ্রেষ্ঠ অভিনেতা বিভাগে অস্কার ও সেরা নাট্যধর্মী চলচ্চিত্র অভিনেতা বিভাগে গোল্ডেন গ্লোব পুরস্কারের মনোনয়ন লাভ করেন। ২০১৮ সালে তাকে এফএক্স চ্যানেলের ধারাবাহিক "মায়ান্স এমসি"-এ একজন সন্ত্রাসীর পিতার চরিত্রে দেখা যায়।
এডওয়ার্ড হুজিয়ার অলমস ১৯৪৭ সালের ২৪শে ফেব্রুয়ারি ক্যালিফোর্নিয়ার লস অ্যাঞ্জেলেসে জন্মগ্রহণ করেন। তার পিতা পেদ্রো অলমস এবং মাতা এলিনর হুজিয়ার। তার পিতা ১৯৪৫ সালে মেক্সিকো থেকে ক্যালিফোর্নিয়ায় আসেন এবং তার মাতা মেক্সিকান মার্কিন। তার যখন সাত বছর বয়স, তখন তার পিতামাতা আলাদা হয়ে যান এবং তিনি তার প্র-পিতামহের কাছে লালিত পালিত হন। তিনি শৈশবে পেশাদার বেসবল খেলোয়াড় হতে চেয়েছিলেন এবং ১৩ বছর বয়সে লস অ্যাঞ্জেলেস ডজার্স ফার্ম সিস্টেমে যোগ দেন। তিনি ১৫ বছর বয়সে বেসবল খেলা বাদ দেন এবং একটি রক অ্যান্ড রোল সঙ্গীতদলে যোগ দেন।
এমানুয়েল রিভা

এমানুয়েল রিভা (; জন্ম: পোলেত জার্মাইন রিভা, ২৪ ফেব্রুয়ারি ১৯২৭ - ২৭ জানুয়ারি ২০১৭) ছিলেন একজন ফরাসি অভিনেত্রী, কবি, আলোকচিত্রী, ও চিত্রশিল্পী। তিনি "হিরোশিমা মন আমুর" (১৯৫৯) এবং "আমুর" (২০১২) চলচ্চিত্রে অভিনয়ের জন্য সর্বাধিক প্রসিদ্ধ। তিনি "হিরোশিমা মন আমুর" ছবিতে তার কাজের জন্য শ্রেষ্ঠ অভিনেত্রী বিভাগে বাফটা পুরস্কারের মনোনয়ন লাভ করেন, "থেরেস দেসকুয়েরোয়া" (১৯৬২) ছবিতে কাজের জন্য ভেনিস চলচ্চিত্র উৎসবের শ্রেষ্ঠ অভিনেত্রী পুরস্কার অর্জন করেন এবং মাইকেল হানেকের "আমুর" ছবিতে তার কাজের জন্য শ্রেষ্ঠ অভিনেত্রী বিভাগে বাফটা ও সেজার পুরস্কার অর্জন করেন এবং অস্কারের মনোনয়ন লাভ করেন। তিনি শ্রেষ্ঠ অভিনেত্রী বিভাগে অস্কারের জন্য মনোনীত বয়োজ্যেষ্ঠ অভিনেত্রী।
পোলেত জার্মাইন রিভা ১৯২৭ সালের ২৪শে ফেব্রুয়ারি ফ্রান্সের শেনিমেনিলে জন্মগ্রহণ করেন। তার পিতা র‍্যনে আলফ্রেদ রিভা একজন ইতালীয় চিত্রশিল্পী এবং মাতা জান ফের্নান্দে (প্রদত্ত নাম: নুর্দিন) একজন দর্জি ছিলেন। রিভার শৈশব কাটে র‍্যমিরমঁতে এবং শৈশব থেকেই তার অভিনয়ের প্রতি আগ্রহ জন্মে। তিনি স্থানীয় মঞ্চে নাটকে অভিনয় শুরু করেন, কিন্তু কয়েক বছর তাকে দর্জি হিসেবেও কাজ করতে হয়েছিল। স্থানীয় সংবাদপত্রে একটি বিজ্ঞাপন দেখে রিভা প্যারিসের একটি অভিনয়ের স্কুলে আবেদন করেন।
২৬ বছর বয়সে তিনি পরিবারের নিষেধ স্বত্ত্বেও অভিনয়কে কর্ম হিসেবে নেওয়ার জন্য প্যারিসে চলে যান। ১৯৫৪ সালে তিনি প্যারিসে জর্জ বার্নার্ড শ'র "আর্মস অ্যান্ড দ্য ম্যান" নাটকে প্রথম অভিনয় করেন। ১৯৫৭ সালে টিভি ধারাবাহিক "এনিগমে দ্য লহিস্তোইয়ার" দিয়ে তার ছোট পর্দায় অভিষেক হয়।
রিভা "হিরোশিমা মন আমুর" (১৯৫৯) শ্রেষ্ঠাংশে অভিনয় করেন। এতে তাকে একজন ফরাসি অভিনেত্রী চরিত্রে দেখা যায়, যার হিরোশিমার এইজি ওকাদা নামে একজন জাপানি স্থপতির সাথে প্রেম হয়। তিনি এই চলচ্চিত্রে তার কাজের জন্য শ্রেষ্ঠ বিদেশি অভিনেত্রী বিভাগে বাফটা পুরস্কারের মনোনয়ন লাভ করেন। তিনি জর্জ ফ্রঁজুর "থেরেস দেসকুয়েরোয়া" (১৯৬২) ছবিতে কাজের জন্য ভেনিস চলচ্চিত্র উৎসবের শ্রেষ্ঠ অভিনেত্রী পুরস্কার অর্জন করেন।
২০১২ সালে তিনি মাইকেল হানেকের "আমুর" (২০১২) চলচ্চিত্রে একজন বয়স্ক সঙ্গীত শিক্ষক চরিত্রে অভিনয় করেন। তার এই কাজের জন্য তিনি শ্রেষ্ঠ অভিনেত্রী বিভাগে বাফটা ও সেজার পুরস্কার অর্জন করেন এবং অস্কারের মনোনয়ন লাভ করেন। ৮৫ বছর বয়সে মনোনীত রিভা গ্লোরিয়া স্টুয়ার্টের পর শ্রেষ্ঠ অভিনেত্রী বিভাগে অস্কারের জন্য মনোনীত দ্বিতীয় বয়োজ্যেষ্ঠ অভিনেত্রী।